2 Luker 8
Gidwoko lobo pa dako Lucanem
1-I kare meno Elica owaco ki dako ma yam ocero latinne ni, "A woko wek icit ki jo ma i odi icibed ka mo ma itwero ducu; pien Rwot ociko pi kec, ci bipoto i lobo pi mwaka abiro." 2Dako-nu ocako a woko ci otiyo kit macalo dano pa Lubaŋa owaco-ni; ocito ki jo ma i ode ci obedo i lobo pa jo Piliciti mwaka abiro. 3Ka mwaka abiro otum, dako-nu ocako dwogo nia ki i lobo pa Jo Piliciti, okato ocito bot kabaka ka koko pi ode ki pi lobone. 4I kare-nu onoŋo kabaka tye ka lok ki Gikaji ma latic pa dano pa Lubaŋa, kun wacce ni, "Titta gin madito ducu ma doŋ Elica otyeko tiyo." 5Ka onoŋo obetito bot kabaka kit ma Elica ocero ki dano muto-ni, nen, dako ma en ocero wode-ni okok bot kabaka pi ode ki pilobone. Ci Gikaji owacci, "Rwoda, kabaka, man en aye dako, ki wode bene ene, ma Elica ocero-ni." 6Ka kabaka openyo dako-nu, ci en otitte, omiyo kabaka okwanyo dano mo madit pire, kun wacci, "Dwok jami ma yam pa dako-nu ducu bote, kacel ki jami ma ocek i pottine nia wa i kare ma en obwoto ki lobone nio kwede wa onyoo."
Kajael odoko kabaka me Ciria
7I kare meno Elica ocito i Damaciko.
Ben-adad kabaka me Ciria onoŋo two; ka onoŋo gititte pire ni, "Dano pa Lubaŋa obino kany," 8kabaka owaco bot Kajael ni, "Kwany mot icit kwede ka jolo wi dano pa Lubaŋa, ci ipeny dog Rwot ki bote, kun ipenye ka abicar, ki i two man." 9Kit meno Kajael ocako cito ka jolo wiye, otero ki mot bene, kit kwa jami ducu mabeco ma tye i Damaciko, ma kinaga pyeraŋwen guyeyo. Ka ocito ocuŋ i nyime, owacci, "Wodi Ben-adad ma kabaka me Ciria ocwala boti, kun wacci, 'Abicaŋ i two man?' " 10Elica owacce ni, "Cit iciwacce ni, 'In ibicaŋ adada'; ento Rwot otyeko nyuto bota ni en bito woko adada." 11En ociko waŋe i kom Kajael kun gaye kwede, nio ka lewic omako, ci dano pa Lubaŋa ocako koko. 12Kajael openyo ni, "Rwoda, dok ikok piŋo kaa?" En ogamo ni, "Pien aŋeyo tim marac ma ibitime ki jo Icrael; ibiwaŋo gaŋi gogogi woko ki mac, ibineko co matino woko ki pala lucwan, kun inyoto litino lukere woko, dok mongi ma giyac gibiryeko igi woko." 13-Kajael ogamo ni, "Laticci odoko gin aŋo, ma en gwok ma mwa-ni, ci twero tiyo gin madit ma rom meno kulu?" Elica odok iye ni, "Rwot otyeko nyutta ni, in aye ibibedo kabaka me Ciria." 14En ocako a woko ki bot Elica, ci ocito wa bot rwode. Rwode openye ni, "Elica owaco boti lok aŋo?" En owacci, "En otitta ni in ibicaŋ adada." 15Orwone en okwanyo taulo, oluto i pii ci oyaro i waŋe, nio ka oto kwede. Kajael oleyo ka tyene.
Loc pa Jekoram me Juda
(2 Tek 21.1-20)
16I mwaka me abic me ker pa Joram wod pa Akab kabaka me Icrael, en aye Jekoram wod pa Yekocapat kabaka me Juda ocako iye loc. 17Ocamo ker ma onoŋo mwaka me ditte pyeradek wiye aryo, ci obedo ka loc i Jerucalem pi mwaka aboro. 18Obedo ka lubo kit pa luker me Icrael, kun tiyo kit macalo jo me ot pa Akab gutiyo, pien dakone nya pa Akab. Obedo ka tiyo gin ma nen marac i waŋ Rwot. 19-Ento Rwot pe omito tyeko Juda woko ducu, pi laticce Daudi, kit ma con ocikke bote ni ebimiye bedo ki mac tara, en ki likwaye matwal.
20-I karene en aye jo Edom gujemo iye woko i kom loc pa Juda, ci guketo kabakagi pigi kengi. 21Joram okato loka Jair kacel: ki gadigadi lwennye ducu, ci oa woko i dyewor, ci en ki ludito ma giloyo gadigadi lwennye gulwenyo i kom jo Edom ma gurume dyere-ni; ento monnye oriŋo odwogo woko paco. 22Omiyo Edom ojemo woko i kom loc pa Juda nio wa onyoo. Ka dok Libna bene ocako jemo woko i kare-nu. 23Lok kom Joram mudoŋŋe ducu, ki gin ma yam otiyo ducu, gityeko coyone i buk me Tekwaro pa Luker me Juda. 24Joram oto, oywe kacel ki kwarine, dok giyike kacel ki kwarine i gaŋ pa Daudi; Akajia ma wode aye oleyo ka tyene.
Loc pa Akajia kabaka me Juda
(2 Tek 22.1-6)
25I mwaka me apar wiye aryo me loc pa Joram wod pa Akab, kabaka me Icrael, Akajia wod pa Jekoram, kabaka me Juda, ocako camo iye ker. 26Akajia onoŋo ditte romo mwaka pyeraryo wiye aryo ka ocamo ker, ci obedo ka loc i Jerucalem pi mwaka acel. Minne nyiŋe Atalia; en yam lakwar Omri kabaka me Icrael. 27Akajia bene obedo ka lubo kit pa jo me ot pa Akab, obedo ka tiyo gin ma nen marac i waŋ Rwot, kit macalo jo me ot pa Akab obedo ka tiyone, pien onoŋo jo paoce ot pa Akab.
28En ocako cito gin ki Joram wod pa Akab ka lweny ki Kajael kabaka me Ciria wa i Ramot-gilead, ci jo Ciria guketo ret i kom Joram. 29Kabaka Joram odwogo ka mado rette i Jejreel, en aye waŋ ret ma jo Ciria guketo i kome ki i Rama, i kare ma en olwenyo i kom Kajael kabaka me Ciria. Akajia wod pa Jekoram kabaka me Juda ocito ka limo Joram wod pa Akab i Jejreel, pien onoŋo kome lit.


Jeremia 23:32
32Atye ki lok i kom lunebi ma gitito lekgi ma opoŋ ki goba keken-ni, man Rwot ma owaco, ma gitito lekgi-ni ci gitelo jona miyo giŋak gibwota woko pi gobagi ki kitgi me nyatte, ma kun noŋo pe acwalogi dok noŋo bene pe acikogi ni guciti; pe gitye ki kit kony mo wacel bot lwak man. Man Rwot ma owaco.


2 Tekwaro 17
Ker pa Yekocapat omoko matek
1Yekocapat ma wode aye oleyo ka tyen Aca, ci odoko tek mada i kom Icrael. 2Oketo mony i gaŋi ma girumo ki cel gogo ma i Juda ducu, ka dok oketo ludito wi mony oromo i lobo Juda ducu ki gaŋi ma i Epraim ma yam wonne Aca omayogi-ni. 3Rwot ogwoko Yekocapat, pien en obedo ka lubo kit pa wonne ma con-ni; pe obedo ka yenyo kony ki bot lwak Baal-gu. 4En obedo ka yenyo kony ki bot Lubaŋa pa wonne ki lubo cikke ducu, pe obedo ka lubo kit pa jo Icrael. 5Pienno omiyo Rwot omoko ker matek i ciŋe; ki jo Juda ducu gubedo ka kelo lim ajog bot Yekocapat; onoŋo en tye ki lonyo madwoŋ wa ki deyo bene. 6Obedo ki tekcwiny pi lubo yo pa Rwot; dok omuko waŋ jogi ma i wi godi woko ki i Juda, kacel ki yadi ma gicomo pi woro Acera ma jok ma dako-ni.
7I mwaka me adek me locce ocwalo rwodine Ben-kail, Obadia, Jekaria, Netanel ki Mikaya ka pwony i gaŋi ma i Juda. 8Medo i komgi dok ocwalo Lulevi magi, Cemaya, Netania, Jebadia, Acael, Cemiramot. Yekonatan, Adoniya, Tobiya ki Tobadoniya; ki ajwagi ma onoŋo guwoto kwedgi obedo Elicama ki Jekoram. 9Gucako pwony i Juda, ma gitye ki buk me cik pa Rwot; gubedo bene ka wot i gaŋi ducu me Juda kun gipwonyo dano.
10Lworo ocako mako ker ducu me lobo ma gurumo Juda, ci pe guero lweny i kom Yekocapat. 11Lupiliciti mogo gukelo mot bot Yekocapat, guculo bote ryal, Jo Arab bene gutero bote nyogi romi alip abiro ki miya abiro, ki nyogi dyegi alip abiro ki mi ya abiro. 12Yekocapat ocako doŋo medde doko madit mada. En ogero cel gogo ki gaŋi me kano jami i Juda. 13En obedo ki odi madito me kano jami i Juda, Obedo ki lwak askari i Jerucalem ma gin twoni oteka lweny. 14Man aye onoŋo welgi ma giryeyo ma lubo dog odi pa kwarogi. I ot pa Juda ludito mony ma loyo jo alip gin ene: Adna ladit me mony, kacel ki twoni oteka lweny alip miya adek; 15ki ma lubo en obedo Yekokanan ladit me mony, ma loyo jo alip miya aryo ki pyeraboro; 16ki ma olube obedo Amacia wod pa Jikri, ma odyero kome pi tic pa Rwot, kacel ki jo alip miya aryo ma gin twoni oteka lweny. 17I ot pa Benjamin onoŋo tye Eliada, ma en twon oteka lweny, kacel ki jo alip miya aryo ma gitye ki atum ki kwodi; 18ki ŋat ma olubo en obedo Yekojabad, kacel ki jo alip miya acel ki pyeraboro ma gurukke pi lweny. 19Magi aye jo magubedo lutic pa kabaka, medo i kom jo ma yam kabaka oketogi i gaŋi ma girumo ki cel gogo ma i Juda.


Yocwa 12
Luker ma Moses oloyo ki lweny
1-Magi aye nyiŋ luker ma i lobo-nu ma jo Icrael guloyogi ci gumako lobogi ma i loka Jordan yo tuŋ wokceŋ, gucamo odoko megi, cakke wa i kulu Amon o kwede wa i got Kermon, kacel ki Araba ducu ma yo tuŋ potoceŋ: 2en aye Cikon kabaka pa jo Amor ma yam bedo i Kecbon kun loyo kwede lobo cakke wa i Aroer ma tye i dog nota me kulu Amon, dok cakke ki i dye nota-nu o kwede i kulu Jabok ma waŋ lobo pa jo Ammon, en aye nucu lobo Gilead; 3kacel ki Araba o wa i nam me Kinerot tuŋ wokceŋ ki tuŋ yo mukemo Bet-jecimot o wa i nam me Araba, ma en aye nam me Kado, cito kwede wa i pwor got Piciga. 4Ka doki Og kabaka me Bacan, en aye ŋat acel ma yam odoŋ ki i kom jo Repaim, ma yam bedo i Acitarot ki i Edrei. 5En yam loyo got Kermon ki Caleka ki Bacan o kwede wa i waŋ lobo pa jo Gecur ki jo Maaka, ki nucu lobo Gilead o wa i waŋ lobo pa Cikon kabaka me Kecbon. 6-Moses ma latic pa Rwot yam oloyogi kacel ki jo Icrael; ci Moses latic pa Rwot omiyo lobogi bot jo pa Reuben ki jo pa Gad ki nucu kaka pa Manace obed megi.
Luker ma Yocwa oloyogi
7Magi aye luker ma i lobo-nu ma yam Yocwa ki jo Icrael guloyogi loka Jordan yo tuŋ potoceŋ, cakke ki i Baal-gad i nota me Lebanon o wa i got Kalak ka ma lobo otiŋŋe odok kwede yo tuŋ Ceir, Yocwa omiyo lobogi bot jo Icrael me bedo megi kun gipoko ma lubo kwir ma gibolo, 8i lobo godi, ki i lobo ma i nota, i Araba, i lobo ma i pwor got, i tim, i Negeb ki i lobo pa jo Kit, jo Amor, jo Kanaan, jo Periji, jo Kiv ki jo Jebuc; nyiŋgi ene: 9kabaka me Jeriko, kabaka me Ai ma tye i ŋet Betel; 10kabaka me Jerucalem, kabaka me Kebron; 11kabaka me Jarmut, kabaka me Lakic; 12kabaka me Eglon, kabaka me Gejer; 13kabaka me Debir, kabaka me Geder; 14kabaka me Korma, kabaka me Arad; 15kabaka me Libna, kabaka me Adulam; 16kabaka me Makeda, kabaka me Betel; 17kabaka me Tapua, kabaka me Keper; 18kabaka me Apek, kabaka me Apek ma i Caron; 19kabaka me Madon, kabaka me Kajor; 20kabaka me Cimronmeron, kabaka me Akicap; 21kabaka, me Taanak, kabaka me Megido; 22kabaka me Kedec, kabaka me Jokneam ma i Karmel; 23kabaka me Dor ma i Napat-dor, kabaka me Goyim ma i Galilaya; 24ki kabaka me Tirija; gin ducu guromo pyeradek wiye acel.


Wel 18
Tic pa ajwagi ki pa Lulevi
1Ci Rwot owaco bot Aron ni, "In ki awobeni kacel ki jo me ot pa kwarowu wubitiŋo alii me bal pi kabedo maleŋ, dok in kacel ki awobeni wubitiŋo alii me bal pi ticwu me bedo ajwagi. 2In ibikelo utmegini ma i kaka, pa Levi cok kacel kwedi, ma en aye kaka pa woru, wek guribbe kwedi, gukonyi ma noŋo in ki awobeni wutye ka tic i nyim kema lok me caden. 3Gin gibibedo kwedwu i dog ticwu, dok gibitiyo tic ducu ma miite i kema; ento pe gibicito cok i kom jami ducu ma i kabedo maleŋ, pe gibinyiko cok ki keno tyer, wek pe to opot i kom gin ki wun. 4Gibinywako tic kwedwu i kema me rwatte pi tic ducu ma i kema; pe ŋat mukene mo bibino botwu cok. 5Wun wubitiyo tic ma i kabedo maleŋ, ki tic i kom keno tyer, wek kiniga pe dok opot i kom jo Icrael. 6Nen, doŋ akwanyo utmegiwu, gin Lulevi, ki i kin jo Icrael; gin gitye macalo mot ma gimiyowu, gin aye jo ma gimiyo bot Rwot pi tiyo tic i kema me rwatte. 7In ki awobeni keken wubitiyo ticwu me bedo ajwagi i lok ducu ma kemo kom keno tyer nyo ma tye i tyelo ma boŋo kicika oumo-ni. Amiyowu tic me bedo ajwagina macalo mot ma amiyo botwu; ka ŋat mo ata obino cok, gibineke woko."
Cam pa ajwagi
8Rwot dok owaco bot Aron ni, "Nen, doŋ atyeko miyo i ciŋi gityer ducu ma gimiyo bota, jami maleŋ ducu ma jo Icrael gikelo. Atyeko miyogi gubed waŋ wat ma tuŋ boti, ki bot awobeni me bedo waŋ wat ma myero gimi botgi dikdik. 9Magi aye gibibedo meri ki i kom jami maleŋ maka to ma pe giwaŋo ki mac: gityer ducu ma jo Icrael gimiyo bota, gityer me moko kwon ducu gitum me bal ducu, gitum me tino alii ducu; gibibedo maleŋ makato piri ki pi awobeni. 10Wubicamo i kabedo mo maleŋ makato; cowu ducu gitwero camo; tye maleŋ piwu. 11Man bene mewu: gin ducu ma gikwanyo ki i kom motgi me bedo gityer akwata; atyeko miyogi botwu ki bot awobewu ki anyirawu obed waŋ watwu me dikdik. Jo ducu ma i odi ma gulonnye gitwero camo. 12Moo mabecone ducu, yino mabecone ducu ki bel maberre ducu, mot ducu ma gimiyo bot Rwot me wi mwaka doŋ amiyo botwu. 13Cam ducu mukwoŋo cek i lobogi ma gikelo bot Rwot bibedo mewu; dano ducu ma i odi ma olonnye twero camo.
14-"Gin ducu ma i Icrael ma gidyero i cin Rwot bibedo mewu.
15"Litino ducu ma, gikwoŋo nywalogi, kadi bed dano nyo lee, ma gityero bot Rwot bibedo mewu, Ento litino kayo ducu pa dano gibikokogi akoka ki lim, ki litino kaye pa lee ma keni ma pe gicamo bene gibikokogi akoka. 16Gibikokogi ka ditogi romo dwe acel. Wel me kokogi ibimoko ni obed cekel me ryal abic, kun lubo cekel me kabedo maleŋ ma romo gera* pyeraryo. 17Ento latin kayo pa dyaŋ nyo pa romo nyo pa dyel pe gibikoko; gin gileŋ. Ibikiro remogi i kom keno tyer, dok ibiwaŋo dwologi obed gityer ma giwaŋo ki mac, gin ma ŋwece kur me yomo cwiny Rwot. 18Riŋogi bibedo mewu, macalo gok ma gik Wato ki em malacuc bene mewu. 19Gityer maleŋ ducu ma jo Icrael gimiyo bot Rwot doŋ amiyo botwu ki bot awobewu ki anyirawu obed waŋ: watwu me dikdik. Man aye gicikke ma gimoko ki kado i nyim Rwot matwal piri ki pi likwayu." 20Rwot dok owaco bot Aron ni, "Pe wubilimo ginaleya mo nyo dul lobo mo i kin jo Icrael; an ki koma aye abedo ginaleyawu.
Cam pa Lulevi
21-"Bot Lulevi atyeko miyogi dul acel me apar i kom jami pa jo Icrael me bedo megi pi culo ticgi ma gitiyo, ticgi ma i kema me rwatte. 22Dok nia tin jo Icrael pe gibinyiko cok ki kema me rwatte, wek pe gunoŋ bal ma kelogi to. 23Ento Lulevi keken aye gibitiyo tic ma i kema me rwatte, gin aye gibibedo lubalo ka gin mo orocce iye. Bibedo cik matwal nio wa i kare pa likwayowu ducu; dok pe gibileyo dul lobo mo i kin jo Icrael. 24Pien dul acel me apar ma a ki bot jo Icrael, ma gimiyo obed gityer bot Rwot, atyeko mi yo bot Lulevi me ginaleyagi; mumi yo aloko i komgi ni, pe gibibedo ki dul lobo mo me aleyagi i kin jo Icrael."
Dul acel me apar
25Rwot owaco bot Moses ni, 26"Dok iwac bot Lulevi ni, 'Ka wugamo dul acel me apar ki bot jo Icrael, ma atyeko miyo botwu obed mewu, wun dok wubimiyo gityer ma a ki iye bot Rwot, dul acel me apar ki i kom dul acel me apar ma gikelo botwu. 27Gityerwu man gibikwano piwu macalo wumiyo ki i kom bel ma wudino ki i kom koŋo olok ma oa ki i nyig olokwu ma wubiyo. 28Kit meno wun bene wubimiyo gityer bot Rwot ki i kom dul acel me apar ducu ma wubigamo ki bot jo Icrael; wubikwanyo gityer pa Rwot ki i kome, wumiyo bot ajwaka Aron. 29Mot ducu ma gimiyo botwu en aye wubikwanyo iye gityer ducu ma myero bot Rwot, ki i kom mabecone ducu, ci bedo gin ma gikwero wek obed maleŋ.' 30Mumiyo ibiwaco bot Lulevi ni, 'Ka doŋ wutyero mabecone woko, ci mudoŋŋe bibedo mewu macalo oa ki i laro dino belwu nyo i ka biyo nyig olokwu. 31Wutwero camo i kabedo ducu, wun ki jo ma i odiwu; pien en aye giculowu kwede pi ticwu i kema me rwatte. 32Pe wubinoŋo iye bal mo, tekke wutyeko kwanyo mabecone pi gityer. Ento pe wupyed jami maleŋ ma jo Icrael gimiyo, wek pe wuto.' "


Icaya 44
Rwot aye Lubaŋa kene
1Rwot owaco kuman ni, "In laticca Icrael, winy ba,
wun jona ma ayero, likwayo pa Yakobo.
2An a Rwot ma aketi, ma acweyi nia ii meni,
an aye ma abedo ka konyi i kare ma kwo doŋ cakke i komi.
Pe ibed ki lworo Yakobo, pien in laticca,
in Jecurun ma an aye ayero.
3"Pien abionyo pii i lobo mutwo, ma pii pe iye,
abimiyo ora kulu toŋŋe cako mol i lobo mutwo;
abiketo Cwiny Maleŋ i kom likwayi,
dok abimiyogum bene bot likwayi.
4Gibibedo maber calo lum ma pii oromo kome,
calo yat ma odoŋo i ŋet kulu ma piine mol.
5Jo mogo gibiwacci gin jo pa Rwot,
gibicako bino bot jo pa Yakobo me ribbe kwedgi,
jo mukene bicoyo nyiŋ Rwot i ŋut ciŋgi,
doŋ gibilwonne kengi ni gin dano ma tye i kin jo pa Icrael."
6-Rwot ma en kabaka me Icrael,
Rwot me mony ma laro jo Icrael owaco ni,
"An aye abedo mukwoŋo ki me agikki;
pe dok tye lubaŋa mo mukene kono an keken.
7Aŋa ma calo an,
ma twero tito kikore gin ma bitimme i kare me anyim,
cakke ki i acakkine o kwede wa i agikkine?
Wek gutit botwa gin ma bibedo i anyim.
8Pe wulwor, komwu bene pe omyel;
yam atito lok man botwu woko con,
kun anyuto jami ducu ma bitimme.
Wunyam wubedo cadenna.
Dok tye Lubaŋa mo mukene ma pe an?
Tye dok Lubaŋa mo matek twatwal ma an peya awinyo pire?"
Woro cal jogi meno tim me migo
9Dano ducu ma tiyo cal jogi gubedo jo ma konygi pe, dok cal jogi ma pigi tek botgi-ni pe konyo gin mo kadi ki acel. Jo ducu ma giworo cal jogi meno gin lutowaŋ ma pe giniaŋ; gin jo-nu gibimiyo lewic makogi matek. 10Aŋa ma tiyo cal jok, nyo ma liyo cal me awora ma twero konyo gin mo? 11Nen, gibimiyo lewic mako jo ducu ma giworo cal jogi macalo meno. Jo ma tiyo cal jogi-nu gubedo dano adana mamwa. Myero gin ducu gucokke kacel, gubin gucuŋ i kabedo me ŋolo kop; lworo bimakogi, dok alee bene bitwodogi gin ducu.
12Latet nyonyo tiyo ticce ki mac. Tek ma tye i bade en aye tiŋo kwede nyol me luŋo nyonyo. Kec neko, orwo pii bene make matek, ci miyo tekone cako dok woko piny.
13Ento lapac cako pimo bao, ci cero ka waŋe woko ki kalam kalu, cwero ki rana, ka doŋ cako pimone ki gi-ticce. En yu bo calle-nu woko tiyo bedo calo dano kikome, ma noŋo nen maber bene twatwal calo dano, me aketa i ot me worone. 14En twero toŋo yadi cedar, nyo twero yero yat mo ma tye i buŋa i tim, ci toŋo gire. Kare mukene en kikome pito yat cedar, ka kot ocwer ci miyo doŋo. 15Lacen yat meno bikonyo dano macalo yen me awaŋa i mac, kun dulle mukene bedo me tiyo cal jok. Dulle tuŋcel bedo me kuto mac me aoya ki me tedo; dul mukene en doŋ bitiyo ki cal jok me aworane. 16Nucu dulle en kuto ki mac, bulo ki riŋo me acamane ma miyo en limoteko. Ka doŋ tye ka oyo mac ci wacci, "Macce mit adada! Olyeto koma doŋ atika!" 17Ka dulle mudoŋŋe ducu en tiyo ki caljokke me aworane; en woro calle-nu, kun lego ni; "In aye lubaŋana, lara do!"
18Jo-nu pe giŋeyo dok bene pe giniaŋ gin ma gitiyo, Pien cal jok ma giworo-ni oumo waŋgi woko, pe, giromo neno piny; tamgi bene oballe woko pe gitwero niaŋ i gin ma tye ada. 19Pe tye ŋat mo i kin jo ma tiyo cal jogi ma tamo tam, nyo ma tye ki ŋec, ma twero niaŋ ci miyo wacci, "Nucu yat ma atiyo ki cal jok-k i mogo awaŋo woko i mac, lodine atedo ki mugati, abulo ki riŋo ci acamo woko; dulle mukene ma doŋ odoŋŋe en aye atiyo ki cal jokka me awora. An doŋ atye kany ka woro odul yat en."
20En moko buru; tamme me miŋo ca omiyo en doŋ orwenyo woko matwal, ma pe doŋ romo larre kene, pe bene twero niaŋ ni cal jok apaya ma emako i ciŋe-ni pe lubaŋa kadi ki acel.
Rwot aye ma oketo dok en aye ma olaro jo Icrael
21Rwot owaco ni,
"In Yako bo koŋ ipo i lok magi, myero ipo ni in laticca.
An yam aketi ni ibed laticca,
wiya pe biwil i komi wacel, in Icrael.
22Doŋ ayweyo balli woko ducu calo pol,
ki tim maraco ducu ma yam ibedo ka timogi
doŋ aketogi woko bene macalo lupu.
Doŋ idwog cen bota,
pien doŋ atyeko koki woko.
23"Wudaŋŋe ki wer me yomcwiny, wun lwak me polo,
pien Rwot doŋ otyeko tiyo lok man!
Wudaŋŋe ba, wun tut-piny!
Wuwo ki wer, wun godi ducu,
ki yadi ducu ma tye i buŋa i tim.
Pien Rwot doŋ okoko Yakobo,
deyone doŋ binen i kom Icrael."
24Rwot ma oketi, ma ocweyi ki meni,
ma en Rwot Lalar meri waco kuman ni,
"An aye a Rwot ma oketo jami ducu, aryeyo polo kena;
i kare ma atiyo lobo ŋat mo onoŋo pe ka ŋeta,
ma okonya ki tiyone.
25-Amiyo lanen pa lugoba odoko gin ma konnye pe,
dok amiyo lutyet gudoko jo mamiŋ;
acoro jo maryek adwokogi cen,
amiyo guŋeyo ada ni ryeko kara pe gin mo.
26Amiyo lok ducu ma luticca gutito ocobbe kakare,
gin ma lukwenana guwaco bene amiyo ocobbe.
A waco bot Jerucalem ni dano dok bibedo i iye kunnu,
ki gaŋ me Juda ni dok gibigerogi odoco;
ka ma yam wi obur doŋ bidoko gaŋ.
27Aciko pii ma i nam matut ki ma i kulu ducu ni myero odwon woko,
ci pii bene odwono woko.
28-Awaco bot Ciro ni en bibedo laloc ma kakara,
ni en bitiyo gin ma amito ni otine; en bimiyo gigero Jerucalem,
dok bimiyo giketo te guti ot me wora."


Lulevi 19
Cik i kom bedo jo mateg ki timo dano-marom
1Rwot owaco bot Moses ni, 2-"Wac bot lwak jo Icrael ducu ni, Myero wubed jo maleŋ, pien an Rwot Lubaŋawu aleŋ, 3-ŋat acel acel ma i kinwu owor minne ki wonne, doki wugwok cabitta ducu; an a Rwot Lubaŋawu. 4-Pe wulokke wudok bot cal lubaŋa-gu, pe wutim lubaŋawu me nyonyo aliya piwu kenwu; an a Rwot Lubaŋawu.
5"Ka wutyero gitum mewu me gityer Lakwecwiny bot Rwot, wubityero i kit ma miyo Lubaŋa ye gamowu. 6Myero wucam i nino ma wutumo iye, nyo orwone; ma odoŋ nio wa i nino me adekke gibiwaŋo awaŋa ki mac. 7Ka ce dok pud gicamo i nino me adekke, ci bedo gin me kwer; pe doŋ gibiye gamone, 8ŋat ma ocamo-ni bal bidok i wiye, pien opyedo gin maleŋ pa Rwot; dano meno waŋe birwenyo woko ki i kin lutugi.
9-"Ka wukayo cam ma ocek i lobowu, pe wuka woko ducu nio wa i ŋet potowu, pe dok wubed ka beko obote ma odoŋ i kare me kac. 10Pe wupwon nyig olokwu wugwer ducu, pe bene wucok nyige ma opoto piny i poto olokwu; wubiwekogi pi konyo lucan ki lubedo; an a Rwot Lubaŋawu.
15-"Pe wuŋol kop aleŋa; pe idwor kor lacan, pe idwor dano madit, ento ŋol kop atir i kom lawoti. 16Pe ibed ka wirre i kin lutuwu ka kwoto nyiŋgi, pe ikel lok mo ma kelo to i kom lawoti; an a Rwot.
19-"Wumak cikka. Pe iye limmi onywal ki kit lee mukene; pe ico kit kodi aryo mapatpat i poto acel; pe iruk boŋo ma gicweyo ki kit uci aryo mapatpat.
20"Ka laco mo obuto ki dako ma aŋeca ma ŋat mukene mito nyomo, ma peya gikoko gigonyo woko ki i opii, gibilaro koppe. Pe gibinekogi, pien dako onoŋo pe lone kene. 21Laco bikelo gitum me aliine bot Rwot i doggola kema me rwatte, nyok romo me gitum me tiŋo alii. 22Ajwaka bitimo gin lakwany bal ki i kome i nyim Rwot ki nyok romo me gitum me tiŋo alii, pi bal ma en otimo-ni, ci Lubaŋa biweko balle.
23"Ka doŋ wuo i lobo-nu, ce wupito iye kwa yadi ducu me acama, myero wuŋe ni gijuko ni nyige peya gicamo; gibijukowu camone pi mwaka adek. 24I mwaka me aŋwenne nyige ducu bibedo maleŋ, gibityero me lapak Rwot. 25Ento i mwaka me abicce wutwero camo nyige, wek yadiwu gunyak ki wun nyiggi madwoŋ; an a Rwot Lubaŋawu.
31-"Pe wulokke wudok bot lukor tipo ki megi jogi, pe wucit ka yenyogi, miyo wupyedde kekenwu pi gin; an a Rwot Lubaŋawu.
32"A malo i nyim dano ma wiye obuk lwar, wor dano ma doŋ guti, dok ilwor Lubaŋani: an a Rwot.
33-"Ka labedo mo obedo: kwedi i lobowu, pe wutime marac. 34Labedo ma obedo kwedwu bibedo macalo latin anywalli i kinwu, ibimare macalo imarre keni; pien wun bene yam wubedo lubedo i lobo Ejipt; an a Rwot Lubaŋawu.
35-"Pe wutim rac i ŋolo kop, nyo i pimo bor me gin mo, nye pekke, nyo ditte. 36Wubed ki mijan ma pi mo kakare, kidi lapim pek muromo kakare, aduku lapim bel muromo kakare ki agulu lapim moo muromo kakare; an a Rwot Lubaŋawu ma con akwanyowu woko ki i lobo Ejipt. 37Wugwok cikka ki gin ma aciko ducu, wucobi; an a Rwot."


Aggai 1
Aggai ocuko cwiny jo Icrael me gero ot pa Lubaŋa
1-I mwaka me aryo me loc pa kabaka Dario, i nino dwe acel me dwe me abicel, lok pa Rwot obino bot Aggai, ma myero en otit bot Jerubabel wod pa Cealtiel, ma onoŋo laloc pa jo Juda, ki bot Yocwa wod pa Yekojadak, ma en ajwaka madit, ni, 2"Rwot me mony owaco kuman ni, Rok man giwacci, kare peya oromo me gero ot pa Rwot odoco." 3Lok pa Rwot obino kun owok ki i dog lanebi Aggai, ma wacci, 4"Man aye kare ma myero wubed i odiwu ma wugero wigi mabeconi, ma kun wuneno ot man oket woko? 5Pi meno omiyo, Rwot me mony owaco kuman ni, Koŋ wutam pi kit kwowu. 6Wucoyo kodi madwoŋ, ento wukayo manok; wucamo cam, ento pe wuyeŋ; wumato mat-gu, ento pe romowu; dok wurukke, ento ŋat mo ma kome bedo lyet bene pe; dok ŋat ma camo mucara camo mucara me aketa i kicaa ma tere otuc.
7"Rwot me mony owaco kuman ni, Koŋ wutam pi kit kwowu. 8Wuit i wi godi, wukel yadi me gedo, wek wuger ki ot ma yomo cwinya, wek anyut deyona iye, man Rwot aye owaco. 9Wubedo ka geno ni wunoŋ cam mabup, ento wucoko manok; dok ka wukelo paco, amiyo rwenyo woko. Piŋo? Man Rwot me mony aye ma openyo, kun dok gamo ni, Pien oda tye ma oket woko, kun ki tuŋ botwu, ŋat acel acel tye ka bolle abola i tic ode. 10Meno aye gin mumi yo polo ki malo okwero miyo toyo, dok lobo bene okwero ceko cam. 11An bene aciko ni can pii myero obed tye i lobo, ki i kom godi, i kom kal, i kom koŋo vino manyen, i kom moo, ki i kom ginapita ducu ma doŋo i lobo, i kom dano, ki i kom dyaŋi, ki i kom ticgi ducu ma gitiyo."
12Meno omiyo Jerubabel wod pa Cealtiel, ki Yocwa wod pa Yekojadak, ajwaka madit pa Lubaŋa, kacel ki jo ducu ma gudoŋ, guwinyo lok pa Rwot Lubaŋagi, ki lok pa lanebi Aggai, kit macalo Rwot Lubaŋagi oore kwede; lwak gucako bedo ki lworo i nyim Rwot. 13Lacen Aggai, lakwena pa Rwot, otito lok pa Rwot bot lwak ni, "An atye kwedwu, man lok pa Rwot kikome." 14Rwot otugo cwiny Jerubabel wod pa Ceahiel, laloc me Juda, ki cwiny Yocwa wod pa Yekojadak, ajwaka madit, ki cwiny jo ducu ma gudoŋ; cut gubino ci gucako tic i kom ot pa Rwot me mony, ma Lubaŋagi. 15Gin gucako tic i nino dwe pyeraryo wiye aŋwen me dwe me abicel.


Icaya 65:12
12abimiyo ginekowu woko ki pala lucwan,
wun ducu wubiguŋo aguŋa ka giŋolo ŋutwu,
pien i kare ma yam alwoŋowu wun wukwero gamo doga woko,
i kare ma abedo ka lok bene pe wuciko itwu ka winyo lokka,
ento wubedo ka timo gin ma nen marac i nyima,
wuyero bene gin ma pe yomo cwinya."


Awaco ki ladit mony ni man pe tyen mukwongo me bedo i buc pien ni akwero lweny. Apenye ni: "Pud dok imito ni adok i buc pi tyen lok acel-li?" Meno aye gin ma otimme, i kare ma anongo lwongo me donyo i mony me lobo Amerika tyen me aryone.
KINYWALA i 1926 i caro me Crooksville, Ohio, i lobo Amerika. Babana ki Mamana onongo pe gubedo ludini, ento onongo giwaco ki wan lutinogi aboro ni meno myero wawot ka lega. Abedo ka cito i kanica pa Methodist. I kare ma atye ki mwaka 14, lapwony dini omiya mot pien pe akeng wot i lega i Ceng Cabit ducu pi mwaka acel kulu.
I kine me kare meno, jiraniwa mo ma nyinge Margaret Walker, ma tye Lacaden pa Jehovah ocako limo Mamana kun nywako lok kwede i kom Baibul. I nino mo acel amoko tamma me bedo tye i kwangi. Mamana otamo ni abibalo kwangi woko, pi meno en owacca ni akat woko. Ento atute matek me winyo lokgi. I nge lim mogo pa Margaret, en openya ni, "Tika ingeyo nying Lubanga?" Awacce ni, "Dano ducu ngeyo ni meno nyinge Lubanga." En owacca ni, "Cit ikel Baibul-li ci i yab Jabuli 83:18." Akwano, ci anongo ni nying Lubanga obedo Jehovah. Angweco woko bot lurema ci awaco botgi ni, "Tin ka wudok gang, wukwan Jabuli 83:18 ki i Baibulwu ci wubinongo nying Lubanga iye." Itwero waco ni meno dong acako tito kwena i cawa meno cutcut.
Akwano Baibul ci anongo batija i 1941. Cutcut i ngeye, kiweko acako doro cokke me kwano Baibul. Acuko cwiny Mamana kacel ki omegina ki lumegina bene me bino, ci gucako bino i cokke ma onongo an aye adoro. Cwiny Babana onongo pe iye wacel.
AUNAUNA KI GANG
Kimiya tic mogo mukene i kacokke, dok bene onongo agwoko bukkewa mapol. I nino mo acel, Babana ocimo bukke ma agwoko-ni ci owaco ni: "Ineno jami magi ma gudure-ni? Amito ni kikwanygi woko ki i ot kany, dok iromo bene cito kwedgi." Aa ki gang ci akobo i rum mo acel macok ki caro me Zanesville, Ohio, ento pol kare onongo alimo lupacowa me cuko cwinygi.
Babana otemme me gengo Mamana ki bino i cokke. I kare mogo ka Mamana tye ka bino i cokke, Babana ryemo kore ci ywaye dwoke cen i ot. Ento en onongo pud ngweco kato woko ki i doggola mukene ci bino i cokke. Awaco ki Mamana ni, "Pe ipar, en biol woko ki lubo kori." Ki lok ada, i nge kare mo, Babana oweko lubo kore woko, dok man oweko en onongo dong tye agonya me bino i cokke.
I 1943 kacokkewa ocako bedo ki cukul me Tiokraci, ki bene acako miyo pwony i cukul meno. Tira ma anongo i nge miyo pwony i cukul meno okonya me dongo dirona me lok ki dano i yo maber.
BEDO MA PE WACWAKO TUNG KA MO I KARE ME LWENY
I kare meno, lobbe onongo gitye i Lweny me II me Wi Lobo. I 1944, gilwonga me donyo i mony. Acito i Fort Hayes i lobo Columbus, Ohio, ki kunu gingiyo ka koma yot, dok apongo fom mogo ma kimiya. Awaco ki ladit mony ni pe abidoko lamony. Kiweka i nino meno. Lacen dok ladit acel obino i doggolana ci owacca ni: "Corwin Robison, atye ki waraga me maki."
I nge cabit aryo, kitera i nyim kot, langol kop owacca ni: "ka onongo twerone tye i wiya, onongo abitweyi i buc pi kwoni ducu. Tika itye ki gin mo ma itwero wacone?" Agamo lokke ni: "Ladit, onongo myero kiwacci ni meno abedo latit kwena. Dong acung i nyim doggola pa dano ducu, dok bene atito kwena maber me Ker bot dano mapol adada." Langolkop owaco ki jo ma onongo gibikonyo me ngolo kop i koma ni: "Pe wutye wunu kany me ngolo kop ka ce awobi man tye latit kwena nyo pe. Ento wutye kany me ngolo kop i kome ka ce obino ocone me donyo i mony nyo pe." Ma pe otero cawa acel, jo ma onongo gitye ka konyo me ngolo kop gumoko tamgi—ki ngolo kop i wiya ni an labal. Langol kop omoko ni omyero kitweya pi mwaki abic i buc i boma me Ashland , Kentucky.
JEHOVAH OGWOKA I MABUC
Acwalo cabit aryo i mabuc ma tye i Columbus, Ohio, dok i nino me acel, pe akato woko ki i ot buc. Alego bot Jehovah ni: "Pe atwero bedo i ot buc pi mwaki abic, pe angeyo gin me atima."
I nino me aryone, lagwok mabuc oweka akato woko ki i ot buc. Awoto acito bot Iamabuc mo mabor ma kore lac adada, ci wacung kacel ka neno piny ki i wang ot. En openya ni, "Pingo itye kany?" Agamo ni, "An abedo Lacaden pa Jehovah." En owaco ni, "Ada? Ci pingo itye kany?" Awacce ni, "Lucaden pa Jehovah pe gicito i lweny dok pe gineko dano." En owaco ni, "Gitweyi i buc pien ikwero neko dano. Kun gitweyo jo mukene pienni guneko dano. Meno tika nyuto ryeko?" Awacce ni, "Pe nyuto."
En dok owacci, "Pi mwaki 15 abedo i mabuc mukene, ka ma akwano iye bukkewu mogo." Alego bot Jehovah ni, "konya wek abed ki wat maber ki laco-ni." Cutcut i cawa meno, Paul—meno aye onongo nyinge—owaco ni: "Ka ngat acel i kin jo magi ogudi, ci dange ilwonga. Abipwonyogi." Kit ma jami olokke kwede, pe abedo ki peko mo keken ki lumabuc 50 ma onongo gitye kacel kwedwa.
I kare ma ludito me mabuc gukoba i Ashland, anongo ni omege ma guteggi mapol dong gitye kunnu. Bedo kacel kwedgi okonyo an kacel ki jo mukene me cung matek i yo me cwiny. Onongo giminiwa wang Baibul me akwana pi cabit ki cabit, dok bene wayubo lapeny ki lagam pi cokke ma onongo kilwongo ni Bible Bees. Onongo bene tye omego ma kicimo macalo lakony kor yub me wang ticwa. Onongo watye i ot mo malac adada ma kitanda kiryeyogi weng i lain cok ki kom ot. Lakony kor yub me wang ticwa onongo wacca ni: "Robison, wang ticci tye i kom kitanda magi ki magi. Ngat mo keken ma kicimo me buto i wi kitanda meno nongo tye i wang ticci. Dok omyero inen ni meno itito kwena bote ma peya en oa nyo okobo ki kenyo." Meno aye obedo kit ma onongo wayubbe kwede me tito kwena i yo maber.
GIN MA ANONGO I NGE A KI MABUC
Lweny me II me Wi Lobo ogik i 1945, ento i nge meno pud amedde ki bedo mabuc pi kare mo manok. Onongo atye ki par i kom jo me pacowa pien Babana owacca ni, "Ka onongo aromo timo gin mo me juko ticci-ni, ci gengo jo mukene-ni bibedo yot." I nge a ki i buc, abedo ki yomcwiny madit adada. Kadi bedi ni aunauna ma a ki bot Babana onongo tye magwar adada, dano abiro me gangwa onongo gicito i cokke ki dok lamera acel bene onongo batija.
I kare ma lweny me lobo Korea ocakke i 1950, kilwonga me donyo i mony tyen me aryo, dok acito i Fort Hayes. I nge pim me ngiyo ryeko ki kerona, ladit mo acel owacca ni, "In aye ma iloyo ki i gurup ma kiketi iye." Awacce ni, "Meno pe rac, ento pe abidonyo i mony." Atitte gin ma tye i 2 Temceo 2:3, dok awacce ni, "An dong atye lamony pa Yecu Kricito." En kong oling pi kare mo, ci owaco ni, "Itwero cito."
I nge meno, abedo i cokke pa utmege ma gimito cito i Betel i gure madit ma obedo i Cincinnati, Ohio. Omego Milton Henschel owacciwa ni, ka omego mo mito tic matek pi Ker, dul pa Jehovah twero tic kwede i Betel. Apongo fom me tic i Betel, kigama, ci acito i Betel ma tye i Brooklyn i Agucito 1954. Nicakke i kare meno pud atye i Betel.
Pe tye nino mo ma abedo labongo tic mo me atima i Betel. Pi mwaki mapol, abedo ka tic i kom macin me lyeto pii ma bedo i opic ki ka ma kigoyo iye bukke, ki dong ka tweyo nati ma nongo gitye ka gony. Atiyo bene i Odi me Gure i New York City.
Amaro yub me cwiny ma tye i Betel, ma i kine tye iye kwano ginacoya me nino ducu i woro me odiko, nyamo Wi Lubele ki dong nywako i ticwa me pwony kacel ki jo me kacokke. Ka itamo i kom jami magi, ci ibiniang ni jo me ot ducu ma Lucaden pa Jehovah myero gubed ki yub magi. Ka lunyodo ginyamo Ginacoya me nino ducu kacel ki lutinogi, gibedo ki Woro me Otyeno pi jo me ot kare ki kare, kun bene ginywako ki mit kom i yub me cokke ki tito kwena maber-ri, ci dano ducu me paco meno gibibedo jo muteggi i yo me cwiny.
Atye ki lurem mapol i Betel ki bene i kacokke. Mogo i kingi gubedo jo ma kiwirogi dok bene dong gutyeko nongo motgi me cito i polo. Mukene onongo gitye ki mot me bedo i lobo. Ento lutic pa Jehovah ducu—kadi wa Lubetel bene—gitye ki roc. Ka peko mo tye i kin an ki omego mo, atute me yubo wat i kinwa wek wabed ki kuc. Alwodo lok i kom Matayo 5:23, 24, ki bene kit ma myero wacob ki lok mogo ka tye. Kwayo kica pe yot, ento tyen manok keken ma aneno peko ka medde i kinwa i nge kwayo kica.
ADWOGI MABER MA OBINO KI I TICCA
Pi mwakana, oweko dong pe yot bota me wot ka tito kwena i ot ki ot, ento pe ailo cinga woko. Apwonyo leb Mandarin Chinese dok amaro nywako lok ki jo ma loko leb Chinese ma arwatte kwedgi i dog gudo. I kine mukene i odiko, amiyo magajin 30 nyo 40 bot jo ma gitye ki miti me kwanone.
Dok bene dong adok cen ka lim wa i China! I nino mo acel, latin anyaka mo ma tye ka poko karatac cato wil ma loko i kom nyig yen, okato ki i ka ngeta kun bwunyo kweda. An bene abwunyo kwede dok amine The Watchtower ki Awake i leb Chinese. En ogamo ci owacca ni nyinge Katie. I nge meno, kare ducu ka Katie onena, bino ka lok kweda. Onongo apwonye ki nying nyig yat ki pot dek mogo i leb Munu, ci en nwoyo gin ma awacce. Anywako bene wang Baibul kwede, ci oye buk me Baibul Mono Ada Ango. I nge cabit mogo, en orweny woko.
I nge dwe mogo, anyaka mukene ma onongo tye ka poko karatac me cato wil dok oye gamo magajin ki bota. I cabit mukene, en okela cimme, ci owacca ni, "Kong ilok ki China." Awacce ni, "Pe angeyo ngat mo ki i China." En obedo ka diya ni aloki, ci agamo cim awacci, "Hello, man Robison." Dwan ngat ma tye ka lok ki i China-ni owacci, "Robby, man Katie. Dong adwogo cen i China." Awacci, "China?" Katie ogamo ni, "Ee, Robby, tika ingeyo latin ma omini cim-ni? Meno lamera matidi. Ipwonya ki jami mabeco mapol. Tim ber bene ipwonye kit ma ipwonya kwede-ni." Awacci, "Katie, abitutte me timo gin ducu ma atwero. Apwoyo titta ka ma itye iye." I nge kare mo manok, aloko ki lamin Katie-ni me agikki. Alego ni anyira aryo-ni gumedde ki pwonyo jami mapol i kom Jehovah ka mo keken ma gitye iye.
Dong atiyo tic pa Jehovah pi mwaki 73. Cwinya yom ni meno en okonya me cung labongo cwako tung ka mo i kare me lweny ki dok me gwoko gennena i mabuc. Omegina kacel ki lumegina bene guwacca ni i kare ma acung matek i nge aunauna ma Babawa oketo i koma-ni, okonyogi bene me cung matek. Mamana kacel omegina 3 ki lumegina 3 bene dong gunongo batija. Babana bene cwinye gire olokke motmot, ci obedo ka bino i cokke mogo ma peya en oto.
Ka obedo miti pa Lubanga, jo me gangwa kacel ki luwota ma guto gibicer i lobo manyen. Go kong kit ma bibedo mit kwede me woro Jehovah kacel ki jo ma wamaro i anyim! *
^ para. 32 I kare ma kitye ka yubo lok man wek kico i magajin, Corwin Robison oto woko labongo turo genne bot Jehovah.


Yubu 40
1Rwot openyo Yubu ni meno,
2"Lajuk bal bipido lok ki Won Twer Ducu?
In ma ipyem ki Lubaŋa-ni, gam lok-ki."
3Ci Yubu ogamo dog Lubaŋa kun wacci,
4"Nen ba, an pe a gin mo ada, ci abigamo lokki niŋniŋ?
Pe doŋ abiŋamo doga ka lok.
5Doŋ aloko tyen acel keken, pe doŋ abidok iye;
iyo, aloko doŋ tyen aryo, ci pe dok abimedde."
Lee aryo madoŋo ma ginyuto teko pa Lubaŋa
6Rwot dok ogamo dog Yubu kun loko ki i yamo lapiru ni,
7"Koŋ iyubbe, icuŋ matek calo laco; abipenyi ki lok, ci in ititta.
8Itamo ni ibinyuto ni bal tye koma ce?
Ibimiyo kop loya pi nyuto ni lokki tye atir?
9Badi tek rom ki pa Lubaŋa?
Dwani mor winnye maloŋo calo mere?
10"Ber doŋ irukke ki ditti ki deyone,
wek tweroni ki woro ma gimiyi onen.
11Wek kinigani madwoŋ-ŋi okatti woko;
nen jo ducu ma wakke, ci imi wakkegi okwe woko.
12Nen lyerregi ci idwokgi woko piny,
dok inyon jo maraco woko piny ka ma gucuŋo iye.
13Yikgi woko ducu piny i ŋom,
twe waŋgi woko i lyel.
14Ka itimo kumeno an bene abiye
ni iromo cobo pekoni ducu ki tekki.
15"Nen Raa mono, lee madit ca,
ma an aye akete macalo aketo in; en camo lum twon.
16Nen kit ma pyere tek kwede.
Nen kit ma ler iye nwaŋ kwede.
17Yobe cuŋ matek likiŋ macalo yat kijiŋ,
ler eme okubbe kacel.
18Cogone tek rom ki oceke mola kulu,
tyene rom ki rii nyonyo.
19"En tye ginaura madit i kin jami ma Lubaŋa oketo;
ŋat mucweye-ni keken aye romo tiŋo pala lucwan i kome.
20Gikelo cam bote wa ki i wi godi
ka ma lee tim ducu gituko iye.
21En buto i te okuto ma i dog kulu,
ci kanne i lagada ki i daba.
22Okuto ma i dog kulu giume ki tipogi,
yat oget ma i ŋet kulu gurume woko dyere.
23Nen, kadi bed kulu mol matek ki biamwonyi, en pe lworo;
kadi bed pii ma i kulu Jordan corre i doge,
en pud bedo ma cwinye opye.
24Ŋatti mo twero golo waŋe ki goli wek omake?
Gitwero tuco ume ki toŋ twok?"


Jabuli 64
Lega pi gwoko dano ki i ciŋ lukwor ma gukanne woko
1Winy dwana ma akok kwede boti, ai Lubaŋa;
atye ki lworo, lara do ki i cin lukworra!
2Gwoka ki i kom lok pa jo maraco ma gipiro i koma i muŋ,
konya i kom lwak lutim maraco.
3Gipako lebgi calo gipako pala lucwan,
ma giketo cwinygi i loko lok makec calo atero ma gimito celone.
4Gikanne, gibayo aterogi kun gicelo ki dano ma pe ki bal mo,
gibayo aterogi gicelo woko oyotoyot laboŋo lworo mo.
5Tamgi omoko likiŋ i kom gin marac ma giparo me timone;
gitye ka lok kekengi pi ciko owicgi i muŋ,
kun gitamo ni, "Aŋa ma twero nenowa?
6Aŋa kono ma twero yenyo balwa wek enoŋ?
Wabedo ki tam, omiyo wapiro lok me ryeko ma pe wacce."
Gin ma tye i tam ki i cwiny dano niaŋ Iye tek,
pien tye ka matut!
7Ento Lubaŋa bicelo aterone cito i komgi;
ci gibilimo ret woko oyotoyot.
8En bityekogi woko matwal pi lokgi ma giloko;
dano ducu ma binekogi gibiyeŋo wigi.
9Bimiyo jo ducu gibedo ki lworo;
ci gibitito pi gin ma Lubaŋa otimo,
kun gitamo bene mot pi gin ma en otyeko tiyone.
10Wek jo ma kitgi atir gubed ki yomcwiny i Rwot,
dok guriŋ gular bote,
wek jo ducu ma cwinygi atir gupake!


Latitlok 4:8
8tye dano ma bedo kene ma pe tye ki lareme mo, latinne mo bene pe, kadi ominne mo-gu bene pe, ento pud inoŋo ni tye ka tiyo tic matek ma pe ywe, ento ki tuŋ bote nen ni lonyo ma etye kwede-ni pud pe romme, En bene pe twero pennye kekene ni, "Tic matek ma atye ka tiyone-ni mono atiyo pi aŋa, ma geŋa woko ki noŋo yomcwiny-nyi?" Man bene gin ma konnye pe, dok gin ma pe miyo yomcwiny bot dano.


Nekemia 5:18
18Nino acel acel onoŋo aneko twon acel, ki romi mabeco abicel, ki dok gineko gweni mapol pira kit meno dok pi nino apar apar aonyo koŋo vino manyen. Ento i kom jami magi ducu ma atiyo pe abedo ki miti mo ni gim iya dul cam mo ma giciko ni laloc myero onoŋ, pien onoŋo lwak doŋ gitye ki peko madwoŋ atika ma obwoyo komgi woko.


Jeremia 2
Rwot pido ki jo Icrael ma niyegi tye ka dok woko cen ki i kome
1Lok pa Rwot obino bota ma wacci, 2"Cit ituc lok man bot jo Jerucalem, wek guwiny. Rwot owaco kuman ni,
Pud apo pi gen ma ibedo kwede i koma nia ka tinoni,
mar ma ibedo kwede macalo nyako ger,
kit ma ibedo ka luba kwede wa i dye tim,
i lobo ma yam pe gicoyo iye kodi mo.
3Icrael onoŋo yam obedo rok ma gikwero obed maleŋ pi Rwot,
macalo cam ma okwoŋo cek ma en okayo.
Jo ducu ma gucamo cam meno gulokke gudoko lubal;
gin maraco obino opoto i komgi,
man Rwot ma owaco."
4Wuwiny lok pa Rwot, wun jo me ot pa Yakobo, ki wun jo me doggola ducu me ot pa Icrael.
5Rwot dok owaco kuman ni,
"Kit gin aŋo marac ma kwarowu gunoŋo ni atimo
ma omiyo gua woko ki bota gucito woko ka mabor kweda-ni,
gubedo ka lubo gin ma konnye pe,
omiyo gin bene gudoko jo ma konygi pe-ni?
6Gin pe gupenyo ni, 'Rwot ma okwanyowa woko ki i lobo Ejipt-ni mono tye kwene,
ma otelo wiwa i dye tim,
i lobo tim aroo ma tye iye lwak bur mapol,
i lobo mutwo ki mutu me colpiny ma ocido licuc,
ki lobo ma yam dano mo pe kato ki iye,
ka ma dano mo bene pe bedo iye?'
7Ci akelowu i lobo ma ceko cam mabup adada
wek wuyom cwinywu kun wucamo cam ma ocek iye ki gin mabeco ducu ma tye iye.
Ento i kare ma wubino-ni wubalo lobona woko,
wuloko gipinnya odoko gin me kwer.
8Ajwagi bene gupenyo ni, 'Rwot mono tye kwene?'
Jo ma gin ludiro i cik bene onoŋo pe giŋeya;
luloc gutimo roc i koma;
lunebi gubedo ka tyeto lok i nyiŋ jok Baal,
gubedo ka lubo kor cal jogi ma pe konyo."
9Rwot owaco ni,
"Pud abipenyo dogwu,
abipenyo bene wa dog likwayowu.
10Pi meno koŋ iŋol nam ikat loka Caiprac wek inen,
nyo koŋ icwal dano ocit i Kedar
wek ociŋi maber twatwal;
nen ka ce gin ma kit meno yam obedo tye con.
11Tye rok mo ma oloko lubaŋane
pi lubaŋa mo mukene,
kadi bed onoŋo gin jogi mamwa?
Ento jona doŋ guloko Deyogi woko pi gin ma pe konyogi kadi ki acel.
12In polo, bed ki ur pi lok man,
bed ma inen, ma lworo obwoyo komi woko adada,
man Rwot ma owaco,
13pien jona doŋ gutyeko timo bal aryo maraco;
doŋ gubwota woko,
kun an aye abedo-wan it me pii me kwo,
gin dok gukwinyo taŋi pii megi pigi kengi,
taŋi mutur, ma pe twero jolo pii kadi matidi mo.
14"Icrael mono obedo opii?
En latic ma ginywalo anywala i paco?
En doŋ odoko macalo ginayaka kono niŋniŋ?
15Lwak labwor ducu doŋ gukok woko i kome matek,
gubworo kun gikok ki dwangi maloŋo adada.
Gubalo lobone woko odoŋ noŋo;
gaŋine ducu doŋ gudoko wi obur,
laboŋo dano mo ma bedo i igi.
16Medo i kom meno, jo Mempic ki jo Tapanec
doŋ guketo ret i wiye woko.
17Pe wun giwu aye ma wukelo can man i komwu kekenwu
pi bwoto Rwot Lubaŋawu,
i kare ma yam en obedo ka telo yo botwu-ni?
18Doŋ kombeddi ka wucito i Ejipt ci wunoŋo iye kit kony aŋo,
kun wucito ka mato pii ma i kulu Nail?
Nyo ka wucito i Aciria kono wunoŋo iye kit kony aŋo,
kun wucito ka mato pii ma i kulu Euprate?
19Balwu aye bikelo pwod i komwu,
ki bwoto Lubaŋa woko aye bikelo can i komwu me jukowu.
Wuŋe dok wunen ni man gin marac dok me cwercwiny
pi wun me bwoto Rwot Lubaŋawu woko;
kit lworo mo ma wulwora kwede pe i iwu wacel,
man Rwot Lubaŋa me mony aye ma owaco.
Jo Icrael gukwero woro Rwot
20"Yam con wuturo okolwu woko
dok bene wucodo ogwil ma gitwe-yowu kwede woko;
ci wuwacci, 'Pe abibedo laticci.'
Iyo, i wi cere mamalo ducu
kadi i te yat ma pote oluk-gu
wubedo ka ryebbe piny macalo malaya.
21An yam onoŋo apitowu kun wua ki i kom olok mamit,
akwanyowu ki i kom olok ma nyige ducu beco adada.
Wun dok wucako lokke niŋniŋ ci wudoko olok me tim-mi?
22Kadi bed wulwok komwu ki cabun magwa
kadi bed wulwokke ki cabun ma bwoyone dwoŋ,
lwit bal aliiwu noŋo pud odoŋ tye i nyima,
man Rwot Lubaŋa ma owaco.
23Wutwero waco niŋniŋ ni,
'An gira pe anyobbe ki bal,
pe bene abedo ka woro jogi Baal'?
Koŋ inen ojwe tyeni ma iwoto kwede i luŋ;
dok myero iŋe gin ma doŋ itimo.
In ibedo calo roya kinaga ma woto lubo yone kene,
24calo kana me tim ma doŋ oŋiyo woko ki bedo i tim,
ma ywayo yamo ki ume kun mito twon!
Aŋa ma twero juko gin ma cwinye pyette iye?
Jo ducu ma giyenye pe myero guol komgi;
gibinoŋe i dwene kikome.
25Gwok tyeni pe iwot kwede laboŋo war,
ki dwani bene wek pe otwo woko ki orwo pii.
Ento in iwaco ni, 'Pe doŋ konyo,
pien doŋ amaro lubaŋa pa lurok,
dok bene doŋ abiwoto alubo korgi.'
Rwot biketo can i kom jo Icrael
26"Kit macalo lakwo lewic mako ka ce gimako ka kwalo gin mo,
kit meno jo me ot pa Icrael lewic bene bimakogi:
gin kikomgi, lukergi, rwodigi,
ajwagigi, kadi wa lunebigi,
27ma giwaco ki yat mo-ni ni, 'In i wora,'
dok giwaco ki got mo-ni ni. 'In
aye ma inywala.'
Pien onoŋo guloko ŋegi woko bota,
pe onoŋo ginena ki waŋgi.
Ento i kare ma gitye i can giwacci,
'A malo ilarwa!'
28Ento lwak lubaŋawu-gu,
ma wutiyo piwu kenwu gitye kwene?
Wek gua malo ka ce gitwero larowu,
i kare ma noŋo wutye i can;
pien lwak lubaŋawu gipol
ma girom aroma ki wel gaŋiwu, Wun jo Juda."
29Rwot owacci,
"Piŋo wuŋur i koma?
Wun ducu doŋ onoŋo wujemo woko i koma.
30Yam apwodo litinowu kwe,
pe kitgi oyubbe kadi ki acel;
pala lucwanwu kekenwu aye ma oneko lunebiwu otyeko woko
calo labwor ma owor ma tyeko dano woko.
31Doŋ wun jo me kare man, wuwiny lok pa Rwot.
An mono onoŋo abedo macalo tim bot jo Icrael,
nyo macalo lobo me mutu?
Piŋo kono jona giwacci,
'Wan wabibedo kit macalo wamito,
pe wabibino boti matwal'?
32Wutamo ni nyako mo wiye twero wil i kom ginaruka me deyone,
nyo nyako ger wiye twero wil i kom gomcine me nyom?
Ento jona wigi owil woko i koma pi lwak nino ma welle pe kwanne.
33"Kit ma dok iŋeyo yo maber me maro kit me tarwaŋ!
Kadi wa mon ma kitgi raco
in aye ma ipwonyogi ki tim me tarwaŋ.
34Dok bene i kom boŋo ma i pyeri
gityeko noŋo iye remo pa lucan ma pe gitye ki bal alii mo;
yam bene pe inoŋogi ka turo ot wek gidony iye.
Doŋ i kom lok magi ducu
35in iwacci, 'An ape ki bal mo;
adada kinigane doŋ otyeko a woko ki i koma.'
Nen, abiŋolo kop i komi
pi waco ni, 'Pe onoŋo abalo.'
36Piŋo ibedo ka wirre ki wot kun iloko yoni atata!
Jo Ejipt gibimiyo lewic maki
kit macalo yam jo Aciria guketo lewic i komi-ni.
37Ibia ki kunnu idwogo woko cen ma noŋo idodo ciŋi i wii,
pien Rwot doŋ okwero jo ma it ye ka genogi-ni woko,
dok gin pe gibikonyi miyo ibedo maber wacel."


Ejira 7
Ejira ki lwakke guo i Jerucalem
1Lacen ki i ne lok man, ma onoŋo Aritakcec kabaka me Percia aye loyo lobo, Ejira yam oa ki i lobo Babilon ocito i Jerucalem. En yam obedo wod pa Ceraya, wod pa Ajaria, wod pa Ilkia, 2wod pa Calum, wod pa Jadok, wod pa. Akitub, 3wod pa Amaria, wod pa Ajaria, wod pa Merayot, 4wod pa Jerakia, wod pa Uji, wod pa Buki, 5wod pa Abicua, wod pa Finekaci, wod pa Eleajar, wod pa Aron ajwaka madit. 6En aye Ejira ma yam obedo karan dok laryeko i cik pa Moses ma con Rwot Lubaŋa pa Icrael omiyo ki Moses; kabaka omiye jami ducu ma yam en olego, pien Rwot Lubaŋane onoŋo tye ka konye.
7Jo ma gucito kwede i Jerucalem bene i mwaka me abiro me loc pa Aritakcec, obedo ajwagi ki Lulevi, luwer, lugwok-doggola, ki lutic i ot pa Lubaŋa. 8En oo i Jerucalem i dwe me abic, me mwaka me abiro me loc pa kabaka. 9Gua woko ki i lobo Babilon i nino dwe acel me dwe me acel bene, ci guo i Jerucalem i dwe me abic ninone acel, pien Rwot Lubaŋane onoŋo tye ka konye. 10Ejira yam oketo cwinye ka kwano ki niaŋ cik pa Rwot, kun tiyo, lubo, dok pwonyo cikke ki gin ma en ociko ducu bot jo Icrael.
Lok ma kabaka Aritakcec ocwalo bot Ejira
11Man aye kopi me waraga ma kabaka Aritakcec yam omiyo bot ajwaka Ejira, ma lapwony-cik pa Lubaŋa, dano ma opwonnye i tyen lok me cik pa Rwot ki cik ma en ociko pi jo Icrael: 12ni, "An Aritakcec kabaka ma loyo luker ducu, amiyo waraga man bot ajwaka Ejira, ma lapwony-cik pa Lubaŋa me polo. 13An kombeddi amiyo twero ni dano mo keken ki i kom jo Icrael nyo ajwagigi nyo Lulevigi ma gitye i te locca ma oye mine kene me cito i Jerucalem, myero ocit kacel kwedi. 14An kabaka kacel ki lumi-tam ma mera abiro aye wacwalli wek icipeny lok ma tye i Juda ki i Jerucalem, me neno kit macalo cik pa Lubaŋawu, ma yam omiyo i ciŋini, gitye ka lubone kwede. 15Myero iter ryal ki jabu ma an kacel ki lumitamma wamiyo ki yomcwiny me atyera bot Lubaŋa pa Icrael, ma ode tye i Jerucalem. 16Dok bene myero iter ryal ki jabu ma in icoko ki i lobo Babilon ducu, ki gityer ma ic opwoyo ma jo Icrael kacel ki ajwagi gumiyo, ma gukwoŋo kwoŋ me miyo gin mo kit macalo cwiny dano acel acel omito pi ot pa Lubaŋagi ma tye i Jerucalem. 17Doŋ myero igwokke iti ki lim man maber me wilo twoni dyaŋi, nyogi romi, ki gityer me moko kwon ki koŋo vino, ka icak tyerogi i kom keno tyer ma i ot pa Lubaŋawu ma tye i Jerucalem. 18Dok in ki utmegi wutwero tic ki ryal ki jabu mogo ma odon kit macalo wuneno ni ber, kun wulubo cik pa Lubaŋawu. 19Dok myero iter lwak jami tic ma gimiyo boti me tic kwedgi i ot pa Lubaŋa-ni, ibiterogi ducu i nyim Lubaŋa me Jerucalem. 20Ka tye gin mo mukene ma mitte pi ot pa Lubaŋawu, ma myero in inoŋ, ci itwero wilone ki lim ma gikwanyo ki i ot kano lim pa kabaka.
21"An kabaka Aritakcec, amiyo twero bot lukan lim ducu ma gitye i lobo me Loka Kulu ni, Gin ducu ma ajwaka Ejira, ma lapwony-cik pa Lubaŋa me polo, bimito ki botwu, myero wumi bote oyotoyot ki mitkom, 22ma welle pe kato talanta me ryal miya acel, guniya ŋano miya adek, ki koŋo vino debe miya aryo, ki debe me moo miya aryo, ki kado ma welle pe ginyuto. 23Gin ducu ma Lubaŋa me polo ociko, wuti kakare kikore i tic i kom ot pa Lubaŋa me poto, wek akemo pe omake i koma ki i kom jo ma bibedo i loc i anyim ki i ŋeya. 24Dok bene wagenowu ni pe myero wujog lim me mucoro mo ki bot ajwagi, Lulevi, luwer, lugwok-doggola, ki lutic ma gitiyo i ot pa Lubaŋa, nyo lutic mukene ma gitiyo i ot pa Lubaŋa.
25"In, Ejira, ti ki ryeko ma Lubaŋani omiyi, ket luŋolkop madito ki luŋolkop matino wek gubed ka ŋolo kop pa lwak ducu ma gibedo i lobo me Loka Kulu; myero gubed jo ma ŋeyo cik pa Lubaŋawu. Jo ma pe giŋeyo cik pa Lubaŋawu, in ipwonygi wek guŋe. 26Ka ce ŋat mo pe bilubo cik pa Lubaŋawu kacel ki cik me lobona, myero gimiye pwod magwar, macalo kop me to, nyo kop me ryeme woko ki i lobo-ni, nyo me yako jamine woko, nyo pi tweyo en i mabuc."
Ejira opako Lubaŋa
27Gipwo Rwot, Lubaŋa pa kwarowa!
En aye muketo gin maca lo man i cwiny kabaka, pi deyo ot pa Rwot ma i Jerucalem maber. 28Dok onyuto bota mar mere ma pe lokke i nyim kabaka kacel ki lumi-tamme ducu, ki i nyim ludito ma gin twoni oteka pa kabaka. Abedo ki tekcwiny pien Rwot Lubaŋana onoŋo tye ka konya dok abito ludito wi kaka pa jo Icrael adwogo kacel kwedgi.


Ejekiel 4
Ejekiel ogoyo cal gaŋ me Jerucalem
1"Doŋ in, wod pa dano, kwany matafali iket i nyimi, ci igo cal gaŋ i kome, cal Jerucalem kikome. 2Ci irum woko dyere, dok itor cel lobo orum woko dyere; ka iket gony orum woko bene, ci iket yadi latwom cel orum woko bene. 3Dok ikwany caniya nyonyo ci iket obed macalo cel nyonyo i kin in ki gaŋ me Jerucalem, kun waoi kemo gaŋ. Mony doŋ orumo gao woko. In aye ma doŋ irumo gaŋ woko pi lweny i kome. Man aye lanyut pi ot pa Icrael.
4"Dok ibut ma lakŋeti ma lacam odok piny, ci doŋ abiketo can me bal me ot pa Icrael-li i komi. Pi nino acel acel ma ibuto kwede ibitiŋo balgi, 5pi nino miya adek ki pyeraboŋwen, ma rom ki wel mwaka me can megi; in bene ibitiŋo can me ot pa Icrael pi kare ma rom meno. 6Ka doŋ ityeko tiyo meno, ibibuto piny doki pi tyen me aryone, ki lakŋeti ma lacuc, ci ibitiŋo can me ot pa Juda; amini nino pyeraŋwen, ma nino acel acel rom ki mwaka acel. 7Ibiciko waŋi ineno Jerucalem ma girumo woko-ni, kun badi tye noŋo; ci dok ibityeto lok kom gaŋ. 8Abitweyi woko ki tol ma pe doŋ ibitwero lokke tuŋŋi ki tuŋŋi nio ka ityeko nino ma girumi iye dyere-ni liweŋ.
9"Kombeddi doŋ ikwany ŋano, cayiri, muraŋa, ŋor, gaya ki kal. Rubgi ducu kacel ci ited ki mugati. Meno aye cam ma in ibicamo pi nino miya adek ki pyeraboŋwen ma noŋo it ye ka buto ki lakŋeti ma lacam-mi. 10Cam ma ibicamo gibipimo apima, ma romo cekel pyeraryo pi nino acel acel, dok bene i nino acel acel ibicamo cam kicel. 11Pii ma imato bene gibipimo boti apima, kikopo aryo i nino acel acel, dok ibimato kicel keken. 12Ibimoko mac i cet pa dano mutwo ki i nyimgi, ci ibitedo mugati macalo capat ka doŋ icamo." 13Rwot owaco kuman ni, "Ka aryemo jo Icrael akeyogi woko i kin rok ducu man aye kit macalo gibicamo kwede cam ma cik okwero ni pe gucam." 14Cutcut agamo ni, "Pe, Rwot Lubaŋa! An peya abalo koma kekena ki gin me kwer. Cakke i ka tinona nio kwede wa onyoo peya acamo riŋo lee mo muto kene nyo ma ŋuu okayo. Pud peya acamo kit riŋo lee mo ma gitamo ni obedo me kwer." 15Lubaŋa dok owacci, "Nen, doŋ abimii cet dyaŋ ma ka cet dano en aye itwero tedo iye mugatini."
16Dok omedde ki lok kun wacci, "Wod pa dano, nen, abijuko kit cam ducu woko doŋ pe binen i Jerucalem. Gibicamo mugati ma gipimo apima kun gicamo ki lworo; ki pii bene ma gimato gibipimo apima, gimato ma noŋo cwinygi oballe woko. 17Abitimo man wek pe doŋ gunoŋ mugati ki pii muromo, wek dano acel acel obed ka neno lawote ma noŋo cwinygi oballe woko, wek komgi olocwoko i cangi-ni."


Ejekiel 32:27
27Dano pe miyo botgi woro i kare ma giyikogi, kit macalo gimiyo woro kwede i kare ma giyiko twoni oteka lweny macon, ma giketogi i lyel ma gurukke woko ki jami lwenygi, giteno wigi ki pala lucwangi dok giumo komgi ki kwotgi. Gin twoni oteka magi onoŋo yam gitego mada ma gubedo ka miyo lworo marac omako jo makwo.


1 Tekwaro 29
1-Kabaka Daudi dok owaco bot lwak ducu ma gucokke ni, "Latinna Solomon ma Lubaŋa gire aye oyero en, pud tidi, peya tye ki ŋec mo, dok tic bene dit; pien gaŋ kai man pe bibedo pa dano ento pa Rwot Lubaŋa. 2Pienno doŋ atyeko yubo jami ducu pi ot pa Lubaŋana kit munoŋo atwero, jabu pi jami me jabu, ryal pi jami me ryal, mola pi jami me mola, nyonyo pi jami me nyonyo, bao pi jami me bao, kun amedo iye lwak kidi onik mapol mada, ki litino kidi me amwona i kom jabu, ki akuku-gu, ki godi ma raŋigi patpat, godi me wei ma kitgi patpat, ki kidi matarre bene. 3Dok pien cwinya obedo yom i kom ot pa Lubaŋana, omiyo amiyo jami magi me jabu ki me ryal mua i ciŋa pi ot pa Lubaŋana, kun amedo i kom lwak jami ducu ma atyeko yubo pi ot maleŋ, 4gin ene: jabu ma pekke romo talanta adek, en aye jabu me Opir, ki ryal ma giliyo maleŋŋe ma pekke romo talanta alip abiro pi mwono kom ot pa Rwot, 5ki pi tic ducu ma ludiro gibitiyo, jabu pi jami me jabu, ki ryal pi jami me ryal. Aŋa ma bikelo jami ma cwinye opwoyo-ni, ma tin kwerre kene i nyim Rwot?"
6Ci ludito kaka ma i odi pa kwarigi gucako tyero mot ma igi opwoyo, ki ludito ma loyo kaka bene gumiyo kit meno, ki ludito ma loyo buca mony me jo alip ki buca mony jo miya, ki ludito ma loyo tic pa kabaka. 7Gumiyo jami magi pi tic me ot pa Lubaŋa: jabu ma romo talanta alip abic ki darik alip apar, ki ryal ma romo talanta alip apar, ki mola ma romo talanta alip aboro, ki nyonyo ma romo talanta alip miya acel. 8Ki ŋat ma tye ki godi me wei omiyogi i ot kano lim ma i ot pa Rwot, ma Jekiel ma jo pa Gercon aye gwoko. 9Cwiny lwak obedo yom pien jo magi gumiyo mot ma cwinygi opwoyo, pien gutyero mot bot Rwot ki cwinygi ducu. Kabaka Daudi bene cwinye obedo yom matek.
Daudi opwoyo Rwot
10Mumiyo Daudi opwoyo Rwot i nyim lwak mucokke ducu, kun wacci, "Gipwo in Rwot, Lubaŋa pa kwarowa Icrael, nino ma pe tum. 11-Ai Rwot, dit ki tek ki deyo ki loc ki woro ducu meri, pien jami ducu ma tye i polo ki ma tye i lobo ducu meri. Ker bene meri, ai Rwot, in gipilo wii pien iloyo jami ducu. 12Lonyo ki deyo ducu a ki boti, dok in aye iloyogi ducu. Twero ki tek ducu tye i ciŋi, dok ciŋi aye miyo dano dit dok miyo tek ki jo ducu. 13Wan doŋ wapwoyi, in Lubaŋawa, kun wapako nyiŋi me deyo matek.
14"Ento an aŋa, ki lwakka kono gin aŋo, niumiyo wabedo ki twero kit man me miyo jamiwa kit ma iwa opwoyo-ni? Pien jami ducu a ki boti, dok wadwokki giri. 15Pien wan wawelo i nyimi, ki lubedo, kit ma yam kwarowa tye kwede; ninowa me bedo i lobo Lokke calo tipo, kabedowa pe iye. 16Ai Rwot Lubaŋawa, lwak jami man ducu ma wamiyo pi gerri ot pi nyiŋi maleŋ gua ki i ciŋi, ducu jamini giri. 17An aŋeyo, ai Lubaŋana, in itemo cwiny dano, ipwoyo dano ma cwinye atir; pi cwinya ma tye atir omiya atyero boti mot me jami magi ducu; doŋ atyeko neno lwakki ki waŋa, gin ma gitye kany-nyi, ka gityero jamigi boti kit ma cwinygi omito ki yomcwiny madwoŋ. 18Ai Rwot, Lubaŋa pa kwarowa Abraim ki Icaka ki Icrael, mi cwiny lwakki okem tam ma kit ennu nakanaka, dok imi cwinygi okem boti keken. 19Dok mi bot woda Solomon gum me mako cikki ki cwinye ducu, ki lok ma ibolo, ki lok ma iciko-gu, kun cobogi ducu; kun imiye gum me gero gaŋ kal ma doŋ atyeko yubo jami pire-ni."
Solomon oleyo ka tyen Daudi
(1 Luker 2.10-12)
20Lacen Daudi owaco bot lwak ducu mucokke ni, "Wupwo Rwot Lubaŋawu." Lwak mucokke ducu gucako pwoyo Rwot, Lubaŋa pa kwarigi, ci gukulo wigi piny, guworo Rwot, dok gumiyo woro bot kabaka bene. 21Gutumo gitum bot Rwot, dok orwone bene gutyero gitum awaŋa bot Rwot, twoni alip acel, nyogi romi alip acel ki litino romi alip acel, kacel ki gityer amata ma otiko kit gityer acel acel, ki lwak gitum mukene mapol pi jo Icrael ducu. 22Gucamo dok gumato i nyim Rwot i nino meno ki yomcwiny madwoŋ twatwal.
Guketo Solomon wod pa Daudi me bedo kabaka tyen me aryone, kun giwire ki moo me bedo laker pi Rwot, dok giwiro Jadok bene me bedo ajwaka pa Lubaŋa. 23-Lacen Solomon obedo kabaka i wi komker pa Rwot ma ka wonne Daudi; ci obedo ki gumkom, kun jo Icrael giworo doge. 24Ci ludito ducu ki twoni oteka lweny ducu, kacel ki litino awobe pa kabaka Daudi ducu, gucikke pi woro kabaka Solomon. 25Ci Lubaŋa omiyo Solomon yweka madit i nyim jo Icrael ducu, ci ocako onyo deyo me loc i kome madwoŋ ma yam pe onen i kom kabaka me Icrael mo nia wa con.
26Daudi wod pa Yece yam oloyo Icrael ducu kit meno. 27-Obedo ka loyo jo Icrael pi mwaka pyeraŋwen kulu; obedo ka loc i Kebron pi mwaka abiro, ka dok i Jerucalem pi mwaka pyeradek wiye adek. 28Daudi oto ma doŋ oti woko likoŋ, i kare maber mupoŋ ki lonyo ki deyo; ci wode Solomon oleyo ka tyene. 29Lok kom kabaka Daudi ducu nia i acakkine nio i agikkine gicoyogi i buk me Tekwaro pa Camuel ma lanen ki i buk me Tekwaro pa lanebi Natan, ki i buk me Tekwaro pa Gad ma lanen, 30kacel ki lok kom locce ducu, ki tekke ducu, ki lok ducu ma otimme i kome, ki i kom Icrael ki i kom ker ducu ma i lobo.


Jo Roma 2:29
29 Lajudaya kikome aye dano ma bedo Lajudaya ki i cwinye, dok bene lirre me ada aye lirre ma dano bedo kwede ki i cwinye, ma en aye tic pa Cwiny Maleŋ, pe nukuta ma gicoyo acoya. Doŋ ŋat macalo meno kadi bed dano pe gipwoye, ento Lubaŋa pwoye.


Jeremia 10:5
5Cal lubaŋagi-nu obedo calo wir yat ma gicibo ocun i poto okwer pi ryemo winyo,
pe bene gitwero lok; gitiŋogi mege atiŋa, pien pe giwoto.
Pe ilworgi,
pe gitwero timo gin mo marac i komi,
dok bene pe gitye ki twero mo me timo gin mo maber."


1 Tekwaro 16
1Gukelo canduk pa Lubaŋa wa paco, gucibo i kema ma yam Daudi oguro pire; gucako tyero gitum awaŋa ki gityer lakwecwiny i nyim Lubaŋa. 2Ka Daudi otyeko tyero gitum awaŋa-gu ki gityer lakwecwiny, ci ocako lamo gum i kom lwak i nyiŋ Rwot. 3Lacen ocako poko jami ki jo Icrael ducu, co wa ki mon; dano acel acel gimiye mugati acel, ki riŋo anida, ki poki olok mutwone.
4Dok oketo Lulevi mogo pi bedo lutic i nyim canduk pa Rwot, pi lwoŋo nyiŋ Lubaŋa, pi pwoyo en ki pi pako Rwot, Lubaŋa pa Icrael. 5Acap aye laditgi, ki me aryone ma lube obedo Jekaria, Jeyel, Cemiramot, Jekiel, Matitia, Eliab, Benaya, Obed-edom ki Jeyel, gin aye lugo naŋa ki opuk. Acap onoŋo goyo atego agoya, 6ki Benaya ki Jakajiel ma ajwagi gin aye lukut tum teretere i nyim canduk me gicikke pa Rwot.
Wer me pwoc pa Daudi
(Jab 105.1-15; 96.1-13; 106.47-48)
7I kare meno en aye nino ma Daudi okwono ciko ni Acap ki utmegine gubed ka wero wer me pwoyo Rwot, kit man:
8Wumi pwoc bot Rwot, wulwoŋ nyiŋe,
wumi ticce oŋene i rok ducu!
9Wuwer bote wer me pako en,
wutit ticce me aura ducu!
10Wuket deyo i kom nyiŋe maleŋ;
jo ma yenyo Rwot cwinygi obed yom!
11Wubin bot Rwot wek wunoŋ tek ki bote,
wubed i nyime nakanaka.
12Wupo kom tic me aura ma en otiyo ducu,
ginaura ma yam otiyo ki kop ma oŋolo,
13wun likwayo pa Abraim ma yam laticce,
wun litino pa Yakobo ma en oyerowu.
14En aye Rwot Lubaŋawa;
kop ma en oŋolo romo i lobo ducu.
15En cwinye omoko i kom gicikkene ma bedo nakanaka,
i kom lok ma yam ociko, pi yatwak alip ki alip,
16-en gicikke ma oketo ki Abraim,
ki lok ma yam okwoŋo ki Icaka,
17-ma omoko odoko cik bot Yakobo,
wek obed gicikke ki Icrael matwal,
18kun wacci, "Abimiyo lobo Kanaan botwu,
obed lobo me aleyawu."
19I kare ma pud gin nok, ma welgi tidi,
ma pud gin lubedo i lobo-nu,
20ma giwirre i kin rok mapatpat,
ma gia i te ker acel, gikobo i rok mukene,
21-Lubaŋa pe oye ŋat mo odiyogi;
ojuko luker mapol pigi kun wacci,
22"Pe wugud kom jo ma an awirogi,
pe wutim lunebina marac!"
23Wuwer bot Rwot, wun lobo ducu!
wutit pi larre nino ducu.
24Wutuc deyone bot lurok,
wutit ticce me aura bot rok ducu!
25Rwot aye dit, myero gipake twatwal,
myero gilwore makato lubaŋa mukene-gu ducu.
26Pien lubaŋa pa lurok ducu gin cal jogi apaya,
ento Rwot aye oketo polo.
27Deyo ki dit tye bote,
tek ki yomcwiny tye ka ma en bedo iye.
28Wun kaka me rok ducu, wumi deyo bot Rwot,
wumi deyo ki tek bot Rwot!
29Wumi deyo bot Rwot muporo nyiŋe;
wukel gityer, wubin wa i nyime!
Wuwor Rwot ki boŋo maleŋ;
30komwu omyel i nyime, wun lobo ducu;
ada, lobo ocuŋ matek ma pe yeŋŋe.
31Polo iye obed yom lobo bene
obed ma cwinye yom,
dano guwac i kin lurok ni, "Rwot tye ka loc!"
32Wek nam omor, ki gin mupoŋ iye,
poto bene oum, ki jami ducu ma tye iye!
33Yadi ma i buŋa ducu gibiwer ki yomcwiny
i nyim Rwot, pien obebino ka ŋolo kop i kom lobo.
34-Wumi pwoc bot Rwot, pien en ber;
mar mere ma pe lokke bedo nakanaka!
35Wuwac bene ni,
"Larwa, ai Lubaŋa lalarwa,
icokwa ci ilarwa ki i kin lurok,
wek wapwo nyiŋi maleŋ, waum ka wapaki.
36Gipwo Rwot, Lubaŋa pa Icrael,
nia con ki con nio nino ma pe tum!"
Lwak ducu gugamo ni, "Amen!" ci gupako Rwot.
Giketo Lulevi pi tic i kom canduk pa Lubaŋa
37Daudi oweko Acap ki utmegine i nyim canduk me gicikke pa Rwot wek gubed ka tic kunnu i nyim canduk pa Rwot kit ma mitte kwede i nino acel acel, 38ka dok Obed-edom ki utmegine pyerabicel wiye aboro, kun Obed-edom wod pa Jedutun ki Koca gubedo lugwok-doggola. 39Dok oweko ajwaka Jadok ki utmegine ma gin ajwagi wa i nyim kema pa Rwot i ka woro Lubaŋa i wi got ma tye i Gibeon, 40pi tumo gitum awaŋa bot Rwot i wi keno tyer me gitum awaŋa, kun lubo lok ducu ma gicoyo i cik pa Rwot ma yam ociko ki io Icrael. 41Ki Eman ki Jedutun gunywako tic kwedgi, kacel ki jo mukene ma yam giyerogi ki nyiŋgi pi miyo pwoc bot Rwot pi mar mere ma bedo nakanaka. 42Eman ki Jedutun onoŋo gitye ki tura ki atego agoya pi wer agoya, ki jami agoya mukene ma gigoyo i kare me wero wer maleŋ, Litino awobe pa Jedutun yam giketogi pi gwoko doggola ot pa Rwot.
43-Ci lwak ducu guket, dano acel acel odok i ode, ki Daudi bene odok i pacone ka lamo gum i kom jone.


Lulevi 17
Ka tyero gitum myero obed acel keken
1Rwot owaco bot Moses ni, 2"Wac bot Aron ki awobene ki bot jo Icrael ducu ni, Man aye gin ma Rwot ociko. 3Ka dano mo me ot pa Icrael oneko twon nyo lat in romo nyo dyel ki i dye gony, nyo ka oneko woko ki i ne gony, 4kun pe okelo i doggola kema me rwatte me tyerone obed mot pa Rwot i nyim kema pa Rwot, ci gibikwano alii me remo i wi dano meno, Pi oyo remo, waŋ dano meno birwenyo woko ki i kin lutugi. 5Man giciko wek jo Icrael gukel gitumgi ma gibedo ka nekogi i dye bar; gikelgi bo! Rwot, bot ajwaka, i doggola kema me rwatte, ginekgi me bedo gityer lakwecwiny bot Rwot. 6Ajwaka bikiro remone i wi keno tyer pa Rwot i doggola kema me rwatte, biwaŋo dwolo obed gin ma ŋwece kur me yomo cwiny Rwot. 7Pe doŋ gibitumo gitumgi bot jogi ma calo nyogi oyima ma gitye ka worogi ki tim kwele kwele. Man bibedo cik botgi matwal wa i kare pa likwayogi ducu.
8"Ci ibiwaco ki gin ni, Dano mo me ot pa Icrael, nyo ki i kin lubedo ma bedo i kingi, ma otyero gitum awaŋa, nyo gitum mo 9ma pe okelo i doggola kema me rwatte pi tumo bot Rwot, dano meno waŋe birwenyo woko ki i kin lutugi.
Pe gicam remo
10-"Ka dano mo me ot pa Icrael, nyo ki i kin lubedo ma bedo i kingi, ocamo remo mo, abiketo waŋa i kom dano meno ma ocamo remo-ni, dok abimiyo waŋe rwenyo woko ki i kin lutugi. 11-Pien kwo pa riŋo tye i Temo; an doŋ atyeko miyone botwu i wi keno tyer pi kwanyo bal ki i kom tipowu pien remo aye gin ma kwanyo bal, pi kwo ma tye iye-ni. 12En mumiyo awaco bot jo Icrael ni, Dano mo i kinwu pe ocam remo. 13Dano mo bene ki i kin jo Icrael, nyo ki i kin lubedo ma bedo i kingi, ma omako lee nyo winyo mo ma gicamo, ka en owoto ka dwar, bionyo remone woko piny i ŋom, ci umo woko ki lobo.
14"Pien kwo pa lee-gu ducu en aye remone; mumiyo awaco ki jo Icrael ni Pe wucam remo pa gin mo, pien kwo pa gin makwo ducu en remone; ŋat ma ocamo wane birwenyo woko. 15Dok ka dano mo ocamo geŋ ma oto kene, nyo lee ma ŋuu omwodo, kadi anywalli me lobo, kadi labedo, bilwoko boŋŋine, lwoko kome ki pii, ci bedo keni nio wa otyeno, ka doŋ bedo ma olony. 16Ento ka pe olwoko boŋŋine, nyo pe olwoko kome, ci bal bidok i wiye."


Ejekiel 5:2
2Dul me adekke-ni ibiwaŋo woko i mac i dye gaŋ, kun iporo kare ma noŋo mony doŋ orumo gaŋ otum. Kwany dul me adek mukene ci itoŋ woko ki pala lucwanni i kare ma noŋo iwoto irumo gaŋ. Doŋ dul me adekke mudoŋ-ŋi kwany ibol i yamo ci an abilwenyo i kome ki pala lucwanna.


Yocwa 1
Yubbe pi camo lobo Kanaan
1Ka Moses latic pa Rwot doŋ oto woko, Rwot owaco bot Yocwa wod pa Nun ma lakony pa Moses ni, 2"Laticca Moses doŋ oto woko; pienno in aye doŋ ia malo, iciŋol loka Jordan man, in ki lwak jo-ni ducu, wucit wa i lobo ma abemiyo botgi-ni, ma abimiyo bot gin jo Icrael. 3-Kabedo ducu ma tyenwu binyono abimiyo botwu, kit ma yam aciko ki Moses. 4Cakke wa i tim ki i Lebanon kany o kwede wa i kulu madit, en aye kulu Euprate, lobo ducu pa jo Kit nio wa i Nam Madit ma yo tuŋ potoceŋ, ducu bibedo lobowu. 5-Pe tye dano mo ma bicuŋ i nyimi i kare me kwoni ducu. Kit ma yam abedo ki Moses, abibedo kwedi kit meno; pe abibwoti, pe abitenyi ata. 6-Bed oteka ma cwinyi nwaŋ, pien ibimiyo rok man leyo lobo ma yam akwoŋo pire bot kwarowu ni abimiyo botgi. 7Ento bed oteka ma lacwinye nwaŋ, bed ma igwokke ka lubo cik ma yam laticca Moses ociki kwede i gin ma itiyo ducu; pe iŋak idok yo tuŋ acuc nyo yo tuŋ acam, wek ibed ki gum maber i kabedo ducu ma ibicito iye. 8Buk man me cik pe bia ki i dogi, ento ibibedo ka Iwodone i cwinyi dyeceŋ ki dyewor, wek igwokke ka lubo gin ducu ma gicoyo iye-ni, Kit meno bimiyo nyimi bedo maleŋ, ka dok ticci ducu bicobbe kakare. 9An doŋ atyeko ciki ba. Bed oteka ma cwinyi nwaŋ; pe komi omyel, pe cwinyi oryaŋŋe, pien Rwot Lubaŋani tye kwedi ka ma iwoto iye ducu."
10Yocwa ociko ludito ma giloyo lwak ni, 11"Wuwot i dye gony ka ciko lwak ni, 'Wuyub camwu; pien odoŋ nino adek ci wucito ka ŋolo loka kulu Jordan, wucito iye ka camo lobo ma Rwot Lubaŋawu omiyo botwu me bedo mewu.' "
12-Yocwa dok owaco bot jo Reuben, jo Gad ki nucu kaka pa Manace ni, 13"Wupo lok ma yam Moses latic pa Rwot ocikowu kwede kun wacci, 'Rwot Lubaŋawu doŋ otyeko miyowu kabedo me yweyowu, en doŋ omiyowu lobo man.' 14Monwu ki litinowu ki dyaŋiwu gibidoŋ i lobo ma yam Moses omiyo botwu i ŋe Jordan kany; ento oteka lweny ma gitye i kinwu ducu gibikato loka ca ki jami lwenygi ducu i nyim omegigi pi konyogi, 15nio ka Rwot omiyo yweyo bot omegiwu macalo omiyo botwu-ni, ci gin bene gicamo lobo ma Rwot Lubaŋawu omiyogi. Ka doŋ wubidok i lobo ma mewu-ni, ci doŋ wubibedo iye matwal, en aye lobo ma yam Moses latic pa Rwot omiyo botwu i ŋe Jordan kany ma tuŋ wokceŋ." 16Ci gugamo dog Yocwa ni, "Gin ma doŋ iciko ducu wabitiyo, dok ka ma icwalowa iye ducu wabicito. 17Kit macalo yam waworo dog Moses i lok ducu-ni, wabiworo dogi bene kit meno. Rwot Lubaŋa keken aye obed kwedi, kit ma yam obedo ki Moses! 18Dano mo ka okwero lokki ce ojemo i kom cikki ki gin ducu ma iciko, gibineke woko. In aye ibed oteka ma cwinyi nwaŋ."


Ejekiel 31
Can ma bipoto i kom Parao kacel ki jone
1I nino dwe acel, dwe me adek, i mwaka me apar wiye acel, Rwot oloko kweda. Owacci, 2"Wod pa dano, wac bot Parao kabaka me Ejipt ki bot lwakke ni,
"In mono giporo ditti ki dit pa aŋa?
3Nen, abipori ki yat cedar me Lebanon,
ma jaŋe oluk dok tipone bene calo buŋa,
ma odoŋo mabor adada,
wiye kikome bor oo wa i kin pol.
4Pii onoŋo tye omiyo yat meno odoŋo,
dok bene obedo ka cwinyo pii ma tye i te ŋom.
Gibedo ka onyo pil i kabedo ka ma onoŋo yat tye ka doŋo iye,
ka gumiyo ora kulu-gu gumol,
piine ocito i te yadi ducu ma i buŋa.
5En aye mumiyo yatte odoŋo woko mabor
ma okato yadi ducu ma gidoŋo i buŋa woko;
jaŋe odoŋo maboco dok mapek,
pi pii mabup ma onoŋo tye i pote.
6Winyo ducu me polo gigero odigi i jaŋe;
ki lee tim ducu ginywalo litinogi i te tipone,
dok rok madito me wi lobo ducu giywe i te tipone.
7Onoŋo nen maber mada i ditte,
ki i boco me jaŋe ducu;
pien lwite odonyo piny i ŋom ka ma pii mabup tye iye.
8-Yadi cedar ma gudoŋo i poto pa
Lubaŋa pe gitwero pyem kwede,
kadi ki yadi ma gudoŋo maboco
bene pe gitwero poro kwede.
Pe tye yadi ma komgi pwot
ma giporo ki jaŋe wacel.
Pe tye yat mo i poto pa Lubaŋa
ma onoŋo nen ber calo eno
9Aketo obedo ma nen maber,
ma jaŋe ojany woko i kabedo ducu.
Yadi ma i Eden ducu doŋ nyeko omakogi woko i kome,
gin yadi ma onoŋo yam gitye i poto pa Lubaŋa-ni."
10"Pi meno, Rwot Lubaŋa owaco kuman ni, Kit macalo yat meno odoŋo mabor, wiye oo wa i kin pol, ka doŋ ocako wakke ki i cwinye pi berre-ni, 11mumiyo an doŋ akwero yat meno woko, am iyo woko bot laloc me rok mukene. En bitic ki yat man i kit yo ducu ma lubo rac kite. 12Lurok, ma gin jo mager adada ma gikato rok mukene ducu, gibitoŋo yat meno gireto woko i ŋom ka doŋ giweko kunnu. Jaŋe bipoto i wi godi ki i nota ducu, ci gibitur woko lirum i dye kulu ma gimol i lobo ducu. Mumiyo jo ducu ma gibedo i wi lobo gibia woko ki i te tipone giweko yat meno. 13Winyo bibino gibedo i kom yat mupoto-ni, ki lee tim bene gibibedo ka wot ki i wi jaŋe mutur-ri. 14Man ducu bitimme wek yadi ducu ma gidoŋo ka ŋet pii pe gudoŋ maboco twatwal, dok bene pe wigi oo wa i kin pol, wek yat mo ki i kin yadi ducu ma cwiyo pii pe odoŋ maboco calo gin. Gin ducu mere gin luto keken calo dano, ma ka guto myero gudony piny i lyel i lobo pa jo muto ka ribbe ki jo muto ma tye kunnu."
15Rwot Lubaŋa owaco kuman ni, "I nino ma yat meno doŋ odonyo piny i lobo pa jo muto, abimiyo pii ma tye ii te ŋom ume ci kumo pire. Abijuko kulu madoŋo-gu woko ducu, miyo ora kulu ducu doŋ pe bimol kato woko, Pi yat meno abimiyo piny cido woko i kom got Lebanon ci amiyo yadi ducu ma doŋo i buŋa two woko. 16I kare ma abicwalo en kwede me cito i lobo pa jo muto, mor me potone keken bimiyo rok ducu yeŋŋe, Yadi ducu me Eden, ki yadi ducu me Lebanon ma gibeco adada, ki yadi ducu ma gicwiyo pii, gibikweyo cwinygi i lobo ma tye piny. 17Gin bene gibicito piny kacel kwede, me bedo ki jo ma yam doŋ gityeko nekogi woko i lweny-nyi, Iyo, jo ducu ma gitye i kin lurok ma yam gibedo i te tipone gibito.
18"Yat ma giloko i kome-ni en aye kabaka me Ejipt ki lwakke ducu. Kadi bed yadi me Eden onoŋo pe gitye kit meno i deyo ki i bocogi, gibikelo in ibedo kacel ki yadi me Eden idonyo i lobo ma tye piny; ci ibiribbe ki jo ma pe gilirogi dok ki jo ma yam ginekogi i lweny." Man Rwot Lubaŋa ma owaco.


Nwoyo Cik 30
Lubaŋa bidwoko gum pa jo Icrael botgi ka gudwogo bote
1"Ka gin man ducu doŋ opoto i komwu, gum ki lok me ceno dano ma atyeko ketone i nyimwu-ni, ka wupo pire ki i kin rok ducu ka ma Rwot Lubaŋawu yam ocwalowu iye-ni 2ce wudwogo cen bot Rwot Lubaŋawu, wun ki likwayowu, ci wucako woro doge i lok ducu ma acikowu kwede tin-ni ki cwinywu ducu ki tipowu ducu, 3ci Rwot Lubaŋawu bidwoko gum mewu botwu; en dok bicokowu woko ki i kin rok ducu ka ma yam okeyowu iye-ni. 4Kadi wa jowu ma obayogi ka mabor wa i agikki te polo, Rwot Lubaŋawu bicokogi woko ki kunnu; en biomowu woko ki kunnu. 5Rwot Lubaŋawu bikelowu i lobo ma yam kwarowu gucamo-ni wek wun bene wucam obed mewu. Lubaŋa-bimiyo wubedo ki lwak lonyo mabeco, kun wunya mapol makato kwarowu. 6Rwot Lubaŋawu bimiyo wubedo jo mulirre i cwinywu, wun ki likwayowu bene, wek wumar Rwot Lubaŋawu ki cwinywu ducu ki tipowu ducu wek wubed makwo. 7Rwot Lubaŋawu biketo lok magi me ceno dano I kom lumonewu ki lumerokwu ma guunowu, 8ci wun dok wubiworo dog Rwot kun wugwoko cikke ducu ma acikowu kwede tin-ni. 9Rwot Lubaŋawu bimiyo wubedo ki jami mabeco madwoŋ mada ma wubinoŋo pi ticwu; wubibedo ki litino mapol, limwu makwo binya mapol bene, potowu biceko cam mabup, pien cwiny Rwot dok bibedo yom pi miyowu lonyo ki jami mabeco, kit ma yam cwinye obedo yom i kom kwarowu-ni. 10Ka ce wubiworo dog Rwot Lubaŋawu, ma wugwoko cikke ki gin ma ociko ducu ma gicoyo i buk man me cik, ka ce wudwogo cen bot Rwot Lubaŋawu ki cwinywu ducu ki tipowu ducu, ci Lubaŋa bimiyowu gum man.
11"Pien cik ma acikowu kwede tin-ni pe tek twatwal ma cobone loyowu, dok pe tye ka mabor kwedwu. 12-Pe tye wa i polo, ma kono omiyo wuwacci, 'Aŋa ma bicito ka omone botwa ki malo i polo kuca, wek okel botwa ka wek wawiny lokke walubi?' 13Dok pe tye wa loka nam, ma kono omiyo wuwacci, 'Aŋa ma bicito piwa wa loka nam kuca, wek okel botwa ka wek wawiny lokke walubi?' 14Ento lokke tye cok kwedwu; wumako doŋ i cwinywu, ci wubedo ka tucone ki dogwu, miyo wutwero lubone.
15"Nen maber ni, tin atyeko keto i nyimwu kwo ki lonyo ki to ki keckom. 16Ka ce wuworo cik pa Rwot Lubaŋawu ma ocikowu kwede tin-ni, wek wumar Rwot Lubaŋawu, ma wulubo yone kun wugwoko cikke ki gin ma en ociko nyo oŋolo ducu, ci wubikwo dok wubinya mapol, dok Rwot Lubaŋawu bimiyowu gum i lobo ma wubidonyo iye ka camone-ni. 17Ento ka ce cwinywu odok cen ka ryebbe i nyim lubaŋa mukene ki tiyo botgi ma wukwero winyo dog Rwot, 18atuco atir botwu tin ni wubito wutum woko; pe wubiri pi kare malac i lobo ma wubecito iye loka Jordan ka camone-ni. 19Alwoŋo polo ki lobo me bedo lucaden i komwu tin, ni, atyeko keto i nyimwu kwo ki to, gum ki lok me ceno dano; mumiyo wuyer kwo wek wun ki likwayowu wubed makwo, 20-ma kun wumaro Rwot Lubaŋawu, wuworo doge ci wumoko i kome matek; en aye kelo kwo botwu, ci miyo wuri pi kare malac, wek wubed i lobo ma yam Rwot okwoŋo pire bot kwarowu Abraim, Icaka ki Yakobo ni ebimiyogi."


Daniel 11
1"I mwaka mukwoŋo me loc pa Dario ma en jo Medi, Mikael oa malo ka konya ki ka miya tek.
2"Kombeddi doŋ abinyutti lok me ada. Nen, lobo Percia dok bibedo ki luker mu kene adek; ento kabaka me aŋwenne bibedo lalonyo makatogi ducu; ka doŋ inen odoko tek pi lwak lonyonegu, en bitugo rok ducu pi lweny i kom ker pa jo Grik. 3Lacen kabaka matek bituc, ma biloyo lobo ki loc madit kun tiyo gire gin ducu kit ma iye mito. 4Ka doŋ ineno en ocako loc kit meno ci kerre bitur gipoko iye woko i kin yamo aŋwen me polo, ento pe bibedo pi likwaye, dok pe bilubo kit loc ma onoŋo en loyo kwede lobo; pien gibitiŋo kerre woko ki berre gimiyo bot jo mukene ma pe likwaye.
5"Dok kabaka ma loyo lobo ma tye yo tuŋ acuc bibedo matek, ento ŋat acel ki i kin rwodine bibedo tek makato en, dok locce bene bibedo loc madit. 6I ŋe mwaka mogo gibiribbe woko, ci nya pa kabaka me lobo ma tye yo tuŋ acuc bibino bot kabaka ma loyo lobo ma tye yo tuŋ acam pi yubo lok me kelo kuc; ento teko pa dako-nu aye birwenyo woko, man miyo kabaka kacel ki likwaye pe gibiciro nakanaka, gibicayo pire gitenye woko ata ki luticce, ki latinne bene, wa ki cware kadi ki ŋat ma ocamo lobone-ni bene.
7"I kare meno nya pa kabaka binywalo latin calo yat ma olot ki i kom ajut, en aye bileyo ka tyen wonne; en bibino ka lweny i kom dul mony ci donyo wa i gaŋ ma girumo ki cel gogo pa kabaka me lobo ma yo tuŋ acam; en bilwenyo i komgi ci biloyogi bene. 8En bicoko lwak lubaŋa megi ki cal jogigi ma giliyo aliya ki jami me wel ma gitiyo ki ryal ki jabu, ci terogi i Ejipt; ka doŋ pi mwaka mogo en koŋ doŋ bibedo ma pe lwenyo i kom kabaka ma loyo lobo ma tye yo tun acam. 9Lacen kabaka ma loyo lobo bibino donyo i lobo pa kabaka ma yo tuŋ acuc, ento bidok gire i lobone kikome.
10"Awobene gibiero mony ci gibiguro lwak dano me mony madito kacel, ma gibibino i kom lukworgi ci giretogi woko ka gikato giwok ki i dye lobone gimedde ki tero mony wa i cel gogone. 11Ci kiniga bimako kabaka me lobo ma yo tuŋ acuc matek, miyo en bibino ka lweny i kom kabaka me lobo ma yo tuŋ acam; biguro lwak mony madit, ci gibimiyo lukworre i ciŋe bene. 12Ka doŋ owaro lwak woko, ci doŋ bibedo ki wakke i cwinye; en bineko jo alip ki alip, ento pe biloyo. 13Kabaka me lobo ma yo tuŋ acam pud bimedde ki coko lwak dano me mony, ma loyo jo ma wiati ca; ka doŋ i ne mwaka mogo en cako bino ki mony madit ki lwak jami me lonyo adada.
14"I kare meno ducu dul mony mapol bicako lweny i kom kabaka me lobo ma yo tuŋ acuc; dok lutim bwami ma i kin lutuwu kikome gibinwette me cobo te lok me ginanyuta ma ineno i waŋ lek, ento pe gibitwero. 15Dok kabaka me lobo ma yo tuŋ acam bibino rumo gaŋ, ci mako gaŋ meno ma girumo ki cel gogo maber adada. Ento dul lulweny ma gua ki i lobo ma tye yo tuŋ acuc pe gibicuŋ, kadi wa twoni lweny ma giyerogi ayera, pien teko mo me cuŋ bibedo pe. 16Doŋ ŋat ma oebino ka lweny i kome bitimo kit ma cwinye mito, ŋat mo ma bicuŋ i nyime peke; en bicuŋ i lobo me deyoni, lobo meno ducu doŋ bibedo i te twerone. 17En biciko waŋe me bi no ki tek i te kerre ducu, en bikelo lok me kuc ci tiyo dok cobo bene. En bene bimiyo nya pa dako mo aye jwero ker woko; ento lobone pe bicuŋ kadi wa meddene bene doŋ bibedo pe. 18Lacen biloko waŋe kemo yo tuŋ lobo ma tye i dog nam, ci mako jo mapol ki i kingi; ento latel wi mony bikanne woko pi lewic; ada, en dok bidwoko lewicce cen i kome. 19Ci bilokke i ŋeye neno cel gogo me lobone kikome; ento en biyokke poto woko piny, ci pe dok gibinoŋo.
20"Lacen ŋat mo dok bibino leyo kakare ma bicwalo lajog lim madit kun wok ki i deyo me ker; ento pi kare manok keken gibituro woko, pe ki kiniga nyo kadi ki lweny mo. 21Ci dano mo malam ma yam pe gimiye dit me ker bibino leyo kakare; en bibino atura ci gamomerekerwoko ki lok bita. 22Mony ducu gibijwerogi giturogi woko i nyime, kadi wa ladit me gicikke pa Lubaŋa bene gibineko woko. 23Cakke i kare ma en biye cikke me ribbe kwede, bibedo ka tic ki lok me bwola keken; en bimedde doko tek ki jo mogo manok. 24En bio atura i dul lobo ma lonyo dwoŋ iye, ci bitiyo gin mo ma kwarine ducu ka wegi kwarine yam pe gutiyo, me keyo luyak woko ki i kingi liweŋ, ki jami ma yam giyako ayaka ki jami mapatpat ducu. En biyubbe me lweny i kom gaŋi me cel gogo matego, ento man bibedo pi kare manok mo keken.
25"En bitugo tekone ki tekcwinye i kom kabaka me lobo ma yo tuŋ acuc ki mony madit; ci kabaka me lobo ma yo tuŋ acuc biero lweny ki dul mony madit matek adada; ento en pe bitwero cuŋo, pien piro lok ki yub mapol gibibedo ka yubone twatwal i kome. 26Kadi ki jo ma camo camme mabeco-ni gin aye jo ma bineke gibijwero monnye woko, ci gineko lwak jo mapol ma komgi biradde piny i nom lirat. 27Doŋ luker aryo-ni gibibedo ka paro lok me kwarcwiny keken; gibibedo ka loko lok goba kadi bed gicamo i meja acel. Ento lokke pe bikonyo; pien kare me cobo lokke peya oromo, ento bitimme i kare ma giciko. 28En bidok i lobone ki lwak jami madwoŋ, co to pud bibedo ki kwarcwiny i kom gicikke maleŋ, En bitiyo kit ma cwinye mito, ci dok i lobone kikome.
29"I kare ma giciko en bilokke dwogo yo tuŋ acuc; ento i kare man, pe bibedo kit macalo yam obedo kwede wiati. 30Dano mo mua ki yo tuŋ potoceŋ bibino ki lwak mel mapol ka lweny i kome, Lworo bimake ci jukke woko kene; ci bidok cen ki ŋeye, cako lweny ki akemo madit i kom gicikke maleŋ. En bidok cen ka konyo jo ma doŋ gibwoto gicikke maleŋ woko. 31-Dul mony ma a ki bote bibino dok pyedo ot pa Lubaŋa ki cel gogo woko, ci bikwanyo gitum awaŋa ma gityero nino ducu woko gicako keto gin me kwer malik. 32En biywayo lweny i kom jo ma gibalo gicikke kun bitoŋi abita keken; ento jo ma giŋeyo Lubaŋagi gibicuŋo likiŋ ci gilwenyo bene matek pi niyegi. 33Doŋ jo mogo ma luryeko ma gitye i kin lwak gibimiyo jo mapol giniaŋ, kadi bed gibinekogi woko ki pala lucwan, dok giwaŋogi woko bene ki mac, nyo giterogi i opii, ma giyako jamigi woko pi kare mogo. 34Ka gitimogi marac, ci gibilimo kony mo manok. Doŋ jo mapol gibiribbe kwedgi ki lok bita. 35Ci luryeko mogo ma i kingi bipoto woko, ento meno bimiyo lwak gilonnye gidoko leŋ macalo jabu ma giliyo maber, ci mi yo gidoko matar laboŋo cilo, nio waŋ ma kare me agik oromo, ma en kare ma yam giciko.
36-"Kabaka gire bitiyo gin ducu kit macalo cwinye mito; en binwette me bedo dit makato lubaŋa ducu, ka cako loko lok mogo ma giuro i kom Lubaŋa ma loyo lwak lubaŋa ducu. En bimedde kun pud bedo ki dit wic nio ka tic me akemo pa Lubaŋa doŋ otum woko liweŋ; pien gin ma Lubaŋa omoko bitimme. 37Kabaka pe bibedo ki winy mo woko liweŋ i kom lwak lubaŋa pa kwarine, nyo bot jok ma mon maro adada-ni; pe bimiyo kit winy mo bot lubaŋa mukene, pien en bikette kene me bedo dit ma loyo jami ducu. 38Kaka woro magi en bibedo ka woro lubaŋa me cel gogo ma en aye lubaŋa ma yam kwarine pe guŋeyo-ni; en bityero bote jabu kacel ki ryal, ki kidi matino me wel, ki mot ma welgi malo adada. 39En biketo lurok ma giworo lubaŋa mapat pi gwoko cel gogo mere; jo ma guye ditte en biketogi i rwom me dito ki deyo. En biketogi gibedo luloc ci giloyo jo mapol, dok bipoko lobo botgi me awila.
40"I kare me agikki kabaka me lobo ma yo tuŋ acuc bilwenyo i kome; ento kabaka me lobo ma yo tuŋ acam birune bi no i kome woko oyotoyot calo yamo lapiru, kun bino ki lwak gadigadi ki wegi aguragura-gu, ki lwak mel madwoŋ ata; en bibino donyo i lobo mapatpat ci gimol ki wot gikato ki iye. 41En bibino wa i lobo me deyo. Jo alip apar gibinekogi, woko, ento jo magi aye gibilarogi ki i ciŋe: jo Edom ki jo Moab; ki jo Ammon ma gudoŋ. 42En biryeyo ciŋe me lweny i kom lobo mapol, kadi ki lobo Ejipt bene pe bibwot. 43En bi doko laloc ma loyo lonyo me jabu ki me ryal, ki jami me wel ma i Ejipt-gu ducu; doŋ jo Libya ki do Etiopia gibilubo kore. 44Ento lok ma biwinnye kun a ki yo tuŋ wokceŋ ki yo tun acam bi mi yo cwinye poto; en bia cito kunnu ki twon akeca madit ka jwero dano woko ki neko jo mapol bene. 45En biguro kemane madito i kin nam ki got maleŋ me deyo; ci kare me tone biromo ma noŋo ŋat mo ma konye doŋ pe.


Jeremia 19
Gin ma gipwonyo ki i kom agulu ma oto
1Rwot owaco kuman ni, "Cit iciwil abino ma lacwe agulu ocweyo, kwany ludoŋo pa lwak ki ajwagi ma guteggi ma doŋ guri i dog tic icit kwedgi, 2-ci wucit wukat woko wa i nota pa wod pa Kinom, kun wudonyo ki i dogcel me Labaltak, ci icitit lok ma awaco boti-ni ducu ki kunnu. 3Ibiwacci, 'Wuwiny lok pa Rwot, wun luker me Juda ki jo ma bedo i Jerucalem. Rwot me mony ma en Lubaŋa pa Icrael owaco kuman ni, Nen, atye ka kelo gin marac twatwal i kom kabedo man, mi yo dano ducu ma gibiwinyo pire itgi bibedo ka wo awoya liwaŋ waŋ. 4Abitimo gin ma kit man pien dano gutyeko bwota woko, dok bene gubalo kabedo man woko, kun giwaŋo iye odok eceta bot lwak lubaŋa mukene ma gin kikomgi nyo kwarogi kadi ki luker me Juda onoŋo yam pe guŋeyo. Gupoŋo kabedo man woko ki remo pa jo ma gipe ki bal, 5-dok bene gugero waŋ jogi pi jok Baal ka ma giwaŋo iye awobegi ki mac macalo gitum awaŋa bot jok Baa!. Meno gin ma yam pe awaco ni gutim, pe acikogi pire, dok bene pe atamo pire wacel ni gutim. 6Pi meno, nen, kare tye ka bino, man Rwot ma owaco, i kare meno kabedo man doŋ pe gibilwoŋo ni Topet nyo nota pa wod pa Kinom, ento doŋ gibilwoŋo ni nota me Nek. 7I kabedo man en aye abibalo iye yub pa jo Juda ki jo Jerucalem woko, Abimiyo lukworgi giloyogi woko, ci ginekogi woko ki pala lucwan i lweny. Abimiyo komgi muto bedo cam pa winyo ki pa lee me tim. 8Abibalo gaŋ man woko marac twatwal wek dano ducu ma gikato ki ka ŋete gubed ki jwat ki ur madit pi gin marac ma doŋ otyeko timme-ni. 9Abimiyo jo ma gubedo kunnu gicamo kom litino awobegi ki litino anyiragi, ma ŋat acel acel bicamo riŋo kom lawote, i kare ma noŋo mony doŋ orumogi woko, ma doŋ gitye ka madiŋ pi can ma jo ma mito nekogi woko gukelo i komgi.'
10"I kare meno en aye ibineko kwede agulu i nyim jo meno ma giwoto kwedi-ni, 11ci ibiwaco botgi ni, 'Rwot me mony owaco kuman ni, Abituro jo magi woko kit meno wa ki gaŋ man, calo ŋat ma neko agulu, miyo pe dok gitwero yu bone wek odwog kakare. Gibiyiko dano ducu i Topet pien kabedo mo mukene me yik doŋ bibedo pe. 12Meno aye gin ma abitiyo i kabedo man, man Rwot ma owaco, man bene gin ma abitimo i kom jo ma bedo iye, dok abimiyo gaŋ man lokke nen calo Topet. 13Lwak odi ducu ma i Jerucalem ki odi pa luker me Juda, ma gin odi ma yam gibedo ka wano odok eceta i wigi botmony me polo, ki on yo gityer amata-gu bot lubaŋa mukene, gibimiyo balle woko macalo kabedo me Topet.' "
14Lacen Jeremia oa ki i Topet ka ma onoŋo Rwot ocwale iye ka tito lokke, obino ci ocuŋ i dyekal me ot pa Rwot, ci owaco bot lwak ducu ma gitye kenyo ni. 15Rwot me mony, ma en Lubaŋa pa Icrael, owaco kuman ni, "Nen, atye ka kelo gin marac ma yam aloko pire i kom gaŋ man, aketo i kome ki i kom gaŋi matino ma gurumo ka ŋete, pien gumiyo ŋutgi odoko nwaŋ, kun gikwero kwede winyo lokka."


Juda 1:3
Lupwony ma lugoba
3Lurema, onoŋo atemo ki tekka ducu me coyo botwu waraga pi lok i kom larre ma wan ducu waribbe iye, ci aneno ni myero aco acuk kwede cwinywu wek wulweny matek pi niye ma yam doŋ gimiyo bot jo pa Lubaŋa kicel ma doŋ otyeko lok ducu.


Jabuli 15
Jo ma gibedo i wi got maleŋ pa Lubaŋa
1Ai Rwot, aŋa ma bibedo i kemani?
Aŋa ma bibedo i wi got meri maleŋ?
2Dano ma cwinye leŋ; dok ma tiyo ginma atir,
ma loko bene lok me ada ki cwinye ducu;
3ma pe coko lok me kwot i lok ma en loko,
dok en pe timo gin marac mo i kom lareme,
dok pe balo nyiŋ lawote.
4En cayo jo ma pe giworo Lubaŋa,
ento en woro jo ma gilworo Rwot.
Pe loko kwoŋ ma yam okwoŋo kadi bed kwoŋŋe-ni kelle can.
5En pe mito enoŋ magoba i kom lim ma en konyo ki dano,
dok pe gamo lim ma giwile kwede i muŋ
wek giwe lok odok i kom dano ma pe ki bal,
ŋat ma tiyo kumeno pe gidiro woko cen.


Icaya 17
Lok ma gitito i kom Damaciko
1-Man aye lok ma pire tek ma gitrto I kom Damaciko.
Nen, Damaciko doŋ pe bimedde me bedo macalo gaŋ,
doŋ bi doko obur matwal.
2Gaŋine ducu doŋ gibiweko gidoko tim matwal;
Bibedo ka cam pa romi ki dyaŋi-gu,
ma gibibuto piny kunnu laboŋo ŋat mo ma miyo lworo makogi.
3Cel matek birwenyo woko ki i Epraim,
ker bene birwenyo woko ki Damaciko;
ento jo ma gudoŋ gibibedo macalo deyo pa jo Icrael.
Man lok pa Rwot me mony kikome,
Lok ma gigolo i kom Icrael
4I nino meno
deyo pa Yakobo bijwik woko,
kome bene bijony woko.
5Man bibedo kit macalo lakaa kac kayo kwede kal i poto,
kun noŋo kayo wit kal ki ciŋe
dok kit macalo en beko kwede wit kal ma odoŋ i luŋ me Repaim.
6Nyo kit macalo gidino kwede yat jeituni,
ma gin mo manoknok aye doŋ i kome,
doŋ ma romo aryo nyo adek keken i wi jaŋe malo kunnu;
aŋwen nyo abic keken en aye doŋ i jaŋ yat ma nyak.
Man lok pa Rwot Lubaŋa me Icrael kikome.
7Ka nino meno oromo, dano gibilokke bot Lacwecgi pi kony, gibiciko waŋgi kun gmeno ŋat Maleŋ ma en Lubaŋa pa jo Icrael. 8Doŋ pe gibiketo gengi i kom keno tyer ma yam gutiyo ki ciŋgi, pe gibigeno gin ma gin kikomgi yam gutiyo, kadi yadi ma gipito ka ma giworo iyejok ma dako ma gilwoŋo Acera nyo keno tyer me waŋo odok eceta.
9I nino meno gaŋigi matek bibedo calo wi obur pa jo Kiv ki pa jo Amor ma yam gua woko ki iye pi jo Icrael; lobogi doŋ bidoŋ nono.
10Pien wun jo Icrael wiwu doŋ owil
woko i kom Lubaŋa ma olarowu
dok ma gwokowu macalo got,
matek ka ma wuriŋo wularo iye.
PI meno kadi bed wupit gin mogo ma yomo cwiny,
dok bene kadi bed wupit yadi mogo ma gin yadi pa lubaŋa pa lurok,
11kadi wumi gutwi i nino meno ma wupitogi iye-ni,
dok kadi wumiyo gituru woko i odiko ma gipitogi iye,
ento pe wubikayo iye gin mo,
wubibedo ki can ki arem ma pe gik keken.
12Koŋ wuwiny kit ma lwak me rok mapol dwangi mor kwede calo kot ma mor;
gimwoc ki woo kit macalo pii nam wo kwede.
Koŋ wuwiny woo pa lwak me rok mapol;
giwo calo mor pa pii biamwonyi matek ma tye ka twagge.
13Rok ducu gimor calo pii madit twatwal,
ento Lubaŋa bijukogi, miyo giriŋo woko ka mabor;
gibiryemogi woko calo cuŋ kal ma yamo tino tero i wi got malo,
dok macalo apwa ma wirre i kare ma yamo kot tye ka kodo matek adada.
14Koŋ wunen, lworo madit mada bimako dano otyeno,
ento ma noŋo piny peya oru gibibedo pe!
Meno aye can ma bipoto i kom jo ma giyako jamiwa ki i lobowa,
meno aye dul ma gipoko botgi gin jo ma yakowa.


Latitlok 8
1Aŋa ma calo dano maryek? Dok aŋa ma ŋeyo gonyo tyen lok mo?
Ryeko miyo waŋ dano ryeny aryenya, dok miyo colwaŋ me adagadaga ma: en tye kwede lokke.
Lub cik pa kabaka
2Myero ilub gin ma kabaka ociko, dok pi kwoŋŋi maleŋ ma ikwoŋo pe iwek cwinyi oballe woko; 3pe igalle a woko ki i nyime oyotoyot ka lok doŋ odoko rac, pien kabaka twero timo gin mo keken ma en mito. 4Lok ma kabaka lok loko ki twero, dok aŋa ma twero waco bote ni, "In itimo aŋo?" 5ŋat ma lubo cik pe birwatte ki kit peko mo, dok dano maryek ŋeyo kare, kacel wa ki yo ma myero elubi. 6Kit lok acel acel tye ki karene dok ki yone, kadi bed ayela tye mapek ma obwoyo kom dano woko. 7Dano pe ŋeyo gin ma bitimme i anyim, pi meno aŋa ma twero tito bote kit ma bitimme kwede. 8Pe tye dano mo ma tye ki twero me gwoko tipone, kadi ki twero me geŋo ni en pe eto ka nino me tone oromo; pe watwero nuny ki ŋewa pi lweny man, dok tim maraco bene pe bilaro jo ma gin lutim maraco.
Jo maraco ki jo ma kitgi atir
9Man ducu an aneno kun aporo ki jami ducu ma tye ka timme i lobo, kun dano ma tye ki twero loyo jo mukene ki tek. 10Lacen aneno ka giyiko lutim maraco; yam gicito gidonyo i kabedo maleŋ ka gidok woko-gu, ma noŋo dano gipakogi mada i gaŋ ka ma yam gutimo iye tim maraco ma kit meno. Man bene gin ma konnye pe. 11Lubaŋa pe keto can oyotoyot i kom dano ka otimo gin marac, omiyo dano ducu guketo cwinygi atika pi timo gin marac. 12Kadi bed labalo otim gin marac ma romo tyen miya acel kun medo mwaka ma myero eri kwede i lobo, ento an aŋeyo atir ni jo ma gilworo Lubaŋa aye gibibedo maber, pien gibedo ki lworo i nyime; 13ŋat ma latim marac pe bibedo maber wacel, dok bene en calo tipo, pe biri i lobo pi kare malac, pien en pe tye ki lworo i nyim Lubaŋa.
14Tye gin ma konnye pe ma tye ka timme i lobo; tye jo mogo ma kitgi atir ma can poto i komgi ma myero opot i kom lutim maraco, dok tye lutim maraco mogo ma ginoŋo gum maber ma oporre pi jo ma kitgi atir. Doŋ awaco ni man bene gin ma konnye pe. 15Doŋ aniaŋ maber ni gin ma mitte ma myero dano otim en aye me bedo ki yomcwiny, pien pe tye gin mo maber i lobo kany pi dano, kono camo ki mato mat-gu, ki yomo cwinye macalo etwero, pien man aye gin ma ebiwot kwede i ticce ducu ma etiyo, i kare me kwone ducu ma Lubaŋa omiye i lobo-ni.
16Ka aketo cwinya me niaŋ matut i kit yo ma ryeko tiyo kwede, ki dok me neno tic ma dano gitiyo i lobo, kun aneno dano pe miyo wane pi nino i dyeceŋ kadi i dyewor, 17ci aneno tic ducu ma Lubaŋa otiyo, aniaŋ ni dano kara pe twero ŋeyo gin ma tye ka timme i lobo. Kadi bed dano mo oyelle ma rom mene me yenyone, pud pe binoŋo; dok kadi bed dano ma laryeko tamo ni eneyo, pe twero noŋone bene.


Ejekiel 32:10
10Abimiyo lwak me rok mapol gibedo ki ur twatwal i komi, ki lukergi bene komgi bimyel ki lworo piri. Ka atiŋo pala lucwanna i nyimgi i kare ma ibilimo iye can-ni, lurok kacel ki lukergi komgi bibedo ka myel amyela cawa ducu, kun noŋo dano acel acel paro pi kwone keken."


Nwoyo Cik 18
Waŋ wat pa ajwagi ki Lulevi
1"Ajwagi ma Lulevi, wa kaka pa jo Levi ducu, pe gibilimo dul lobo mo nyo ginaleya mo i kin jo Icrael. Gibicamo gityer ma giwaŋo ki mac bot Rwot ki gin ducu ma myero dano gumi bot Rwot. 2-Pe gibileyo dul lobo mo i kin utmegigi, pien Rwot aye ginaleyagi kit ma yam ocikogi kwede. 3Man aye bibedo waŋ wat pa ajwagi ma lwak gibimiyo botgi: Jo ma gityero gitum, kadi bibedo twon nyo romo, gibimiyo riŋo bat bot ajwaka, ki cwake aryo ki apika. 4Kal ki koŋo vino ki moo mewu me wi mwaka, ki yer romo ma gikwoŋo nyarone, wubimiyo bot ajwaka; 5pien Rwot Lubaŋawu yam oyero jo Levi ki i kin kakawu ducu wek gucuŋ ka tic i nyim Rwot, gin ki likwayogi matwal.
6"Ka ce Lalevi mo oa ki i gaŋwu mo ma i lobo Icrael ducu, ka ma yam en bedo iye, ci bino i kabedo ma Rwot biyero, en twero bino kit ma cwinye mito, 7ci bitic i nyiŋ Rwot Lubaŋane macalo Lulevi luwote ducu ma gicuŋ ka tic kunnu i nyim Rwot. 8Gibilimo waŋ wat me acamagi ducu marom, medo ki lim ma Lalevi mo-ni olimo ki i jami pa kwarone ma ocato.
Pe gilub kit tim pa lurok
9"Ka doŋ wuo i lobo ma Rwot Lubaŋawu bimiyowu, pe wubipwonyo lubo kit tim me kwer pa lurok ma kunnu. 10-Pe ginoŋ ŋat mo i kinwu ma owaŋo wode nyo nyare me gityer, nyo dano mo ma odoko latyet, nyo latyet ki ajaa, laŋi i dyel, latal, 11-lakot piny, lakor tipo, min jok nyo lapeny dog tipo pa lato. 12Ka dano mo timo gin ma kit meno ci en bedo me kwer bot Rwot; pien pi timo gin me kwer ma kit meno miyo Rwot Lubaŋawu biryemo rok meno ducu woko ki i nyimwu. 13-Wun myero wubed laboŋo bal mo i komwu i nyim Rwot Lubaŋawu; 14rok magi ducu ma wubicamo lobogi-ni giwinyo dog lutyet ki ajaa ki lutyet mukene ducu, ento wun aye Rwot Lubaŋawu pe ye ni wutim kumeno.
Lubaŋa ociko pi cwalo lanebi macalo Moses
15-"Rwot Lubaŋawu bicwalo lanebi mo macalo an, ma a ki i kin utmegiwu; wubiwinyo en 16I nino ma yam wucokke iye i Koreb wubako dogwu bot Rwot Lubaŋawu kun wuwacci, 'Pe dok awiny dwan Rwot Lubaŋawa, nyo anen kom mac madit-ti, wek pe ato.' 17Ci Rwot owaco bota ni, 'Gutimo ber pi waco lok meno ducu ma guwaco-ni. 18Abicwalo botgi lanebi mo macalo in ma oa ki i kin utmegigi. Abiketo lokka i doge, ci en biwaco bot lwak lok ducu ma abicike kwede. 19-Ka ce dano mo okwero winyo lokka ma en biwacone i nyiŋa, ci an aye abipenyo dog dano-nu wek aket can i kome. 20Ento ka lanebi mo ocorre ki wiye ka waco lok mo i nyiŋa ma onoŋo pe an aye acike ni oloki, nyo ma loko i nyiŋ lubaŋa mukene, lanebi meno bito.' 21Ka ce iloko ki i cwinyi ni, 'Wabiŋeyo lok ma Rwot pe owaco niŋniŋ mo no?' 22ci agamo kit man ni, 'Ka ce lanebi mo oloko i nyiŋ Rwot ce lokke-nu pe otimme nyo pe obedo me ada, meno nyuto ni lokke pe Rwot aye owaco.' Lanebi meno ocorre ki wiye kene ki lokke gire, pienno pe myero wubed ka lwore.


Jeremia 1:15
15Pien nen, atye ka lwoŋo rok ducu ma gitye i te ker ducu ma yo tuŋ acam, gibibino ci ŋat acel acel bicibo komkerre i dog gaŋ me Jerucalem, ma girumo celle woko litit pi lweny i kome, ki pi lweny i kom gaŋi ducu me Juda, Man Rwot ma owaco.


Ejekiel 6:13
13Kom jo muto biradde lirwat i kin cal jogi ki i kabedo ducu ma orumo keno tyergi, wa i wi cere-gu ducu, ki i wi godi maboco-gu, i te yadi ducu ma potgi oluk, ki i te yat kworo ma pote oluk, ki i kabedo ducu ka ma gityero iye gin ma ŋwece kur ma yomo cwiny bot cal jogigi. Ci gin ducu doŋ gibiŋeyo ni an aye a Rwot.


Icaya 66:19
19abiketo lanyut i kingi. Abikwanyo jo mubwot ki i kingi kenyo, abicwalogi bot lurok, bot jo Tarcic, Put ki Lud, ma gin jo ma gitelo atum, bot jo Tubal ki Javan, ki i lobo ma tye i dog nam ka mabor, ma pud peya guwinyo kit ma nyiŋa oywek kwede, kadi neno deyona i kin lurok.


Wel 33:54
54Wubilimo lobo me aleyawu kun gipoko ki bolo kwir ma lubo kit ma doggolawu tye kwede, Wubimiyo dul lobo malac bot kaka maditone ki dul lobo manok bot kaka matino. Ka ma kwir opoto iye i kom dano mo, en aye bedo mere; wubilimo lobo me aleyawu kun lubo kaka pa kwarowu.


Jeremia 36:6
6Ento amito in icit kunnu i kare mo ma noŋo dano tye ka ri kec, ci ikwan lok ma i buk adola-ni woko matek ki dwan maloŋo, wek jo ducu ma gitye i ot pa Rwot guwiny lok ma Rwot onoŋo owaco bota, en lok ma an akwanogi boti icoyo i buk adola-ni, Myero ikwan lok magi bot jo Juda ducu ma gua ki i gaŋigi wek guwiny.


2 Tekwaro 8
Tic mukene ma Solomon otiyo
(1 Luker 9.10-28)
1Gero odi aryo-ni ma Solomon ogero, gin aye ot pa Rwot ki ot pa kabaka, otero mwaka pyeraryo kulu. 2Solomon dok ogero gaŋi odoco ma yam Kuram omiyogi bote, ci omiyo jo Icrael gubedo i igi.
3Solomon dok ocito i Kamat-joba, ci omako woko. 4En ogero Tadmor ma i tim, ki gaŋi ducu me kano cam ma ogerogi i Kamat. 5Dok en ogero Bet-koron Mamalo ki Bet-koron Mapiny orumo gaŋi magi ki cel gogo, oketo iye doggola ma gicego ki rii. 6Ogero Baalat bene, ki gaŋi ducu me kano cam ma yam Solomon tye kwedgi, ki gaŋi me keto gadigadi mony, ki gaŋi pa lulweny ma giriŋo ki aguragura, ki kit gedo ducu ma yam Solomon omito gerogi i Jerucalem, ki i Lebanon, ki i lobo ma en loyo ducu. 7Jo ducu ma yam gubwot ci gudoŋ ki i kom jo Kit, jo Amor, jo Periji, jo Kiv ki jo Jebuc, ma pe gin jo Icrael, 8gin aye Solomon oketo tic muroni i wigi, kit macalo tye-ni nio wa onyoo. 9Ento Solomon pe odiyo jo Icrael i tic me opii; gin gubedo askari, ki luditone, ki ludito me gadigadi monnye, ki lulweny ma giriŋo ki aguragurane. 10Jo magi gin aye ludito tic pa Kabaka Solomon ma giloyo dog tic ducu; giromo miya aryo ki pyerabic, gin aye giloyo lwak. 11Solomon okelo nya pa Parao nia ki i gaŋ kal pa Daudi otero i ot ma en ogero pire, pien owacci, "Dakona pe bibedo i ot pa Daudi kabaka me Icrael, pien kabedo ducu ma doŋ canduk pa Rwot obino iye-ni odoko kabedo maleŋ."
12Dok Solomon obedo ka tyero gitum awaŋa i wi keno tyer pa Rwot ma yam en ocano i nyim kicika ot ma i doggola me ot pa Rwot. 13-En obedo ka miyo gityer kit ma tic me nino acel acel mito kwede, kun lubo cik pa Moses i cen cabit ducu, ki i por dwe, ki i nino madito adek me mwaka ki mwaka-ni, ma gin aye nino madito me Mugati ma Tobi Pe Iye, nino madit me kwero Agikki Cabit Abiro, ki nino madito me Bolo. 14Kit macalo yam wonne Daudi ociko, en oketo lwak dul pa ajwagi ki dog ticgi, ki Lulevi gi dog ticgi me pako Lubaŋa ki me tic i nyim ajwagi, muporo tic me nino acel acel. Opoko bene tic pi lugwok doggola ducu ki dulgi i doggola acel acel, kit ma Daudi ma dano pa Lubaŋa yam ociko. 15Gin gubedo ka lubo cik ma kabaka ociko ki ajwagi ki Lulevi, pe guweko gin mo ma mako lok ducu, ki ma mako kano lim.
16Solomon otyeko ticce ducu kit meno, cakke i nino ma giketo iye guti me te ot pa Rwot nio ka otum, Ot pa Rwot otum kit meno.
17Solomon dok ocito wa i Ejiongeber ki i Elot ma i dog nam, ma i lobo Edom. 18Kuram yam ocwalo luticce ki mel bot Solomon; en ocwalo luticce ma guŋiyo ki nam, ci gucito wa i Opir kacel ki lutic pa Solomon, guomo jabu ma romo talanta miya aŋwen ki pyerabic ki kunnu, gukelo bot kabaka Solomon.


Jo Ibru 4:12
12Pien lok pa Lubaŋa obedo gin makwo, dok tiyo matek, bit bene kato pala lucwan ma lebe bit ryoryo woko. Lok meno tuco iwa pil, tuc tuŋcel ka ma tipo ki cwiny gurwatte iye, nyo ka ma waŋ mwot orwatte iye ki moo ma i i cogo, kun poko par ki tam mabecone ki maracone ma tye i i dano.


Icaya 24
Rwot biketo can i kom, jo ma bedo i lobo
1Nen, Rwot biweko lobo doŋ nono,
bimiyo doko obur,
dok en biloko lobo bedo okani,
ci keyo dano woko me bedo iye.
2I Kare meno can ma opoto i kom ajwaka bibedo rom ki can ma opoto i kom dano ata;
can ma opoto i kom opii bedo rom ki can ma opoto i kom laditte;
can pa aŋeca bene bedo rom ki can pa min ot ma en tiyo bote;
can pa lacat-wil bibedo rom ki can pa lawil-wil;
can pa lami-banya bibedo rom ki can pa laden-banya;
can pa ŋat ma pido banya bedo rom ki pa ŋat ma tye ki banya.
3Lobo bidoŋ nono laboŋo gin mo,
kun noŋo giyako jami ma tye iye woko ducu;
pien man lok pa Rwot kikome.
4Lobo tye ka kumo, tekone bene orwenyo woko,
wi lobo ducu piny oballe woko,
teko pa lobo orwenyo woko,
polo ducu doŋ onyoŋŋe woko.
5Lobo doŋ oballe gire woko i nyim Lubaŋa,
pi jo ma bedo iye;
pien dano doŋ guturo cik pa Lubaŋa woko,
pe gulubo gin ma yam en ociko,
guturo bene wa gicikke ma ri nakanaka-ni woko.
6Meno omiyo Lubaŋa oceno lobo woko,
jo ma bedo iye gitye ka neno can iye pi balgi;
meno en gin mumiyo jo ma i lobo tye ka waŋ,
jo manoknok keken aye gudoŋ.
7Koŋo vino bene tye ka kumo,
olok kikome bene doŋ oballe woko,
jo ducu ma cwinygi yom tye ka cur acura.
8Ajaa agoya ma kok maloŋo pi yomo cwiny dano doŋ oliŋ woko,
woo pa jo ma daŋŋe ki yomcwiny madwoŋ doŋ oliŋ woko,
yomcwiny mo ma miyo dano goyo opuk bene doŋ pe.
9Dano pe dok mato koŋo vino ki wer i doggikit ma yam con;
lumat koŋo doŋ noŋo koŋo kec i doggi marac.
10Jami ma i gaŋ ducu doŋ onyobbe woko,
odi ducu ma tye iye giloro doggi woko wek dano pe gudony iye.
11Dano tye ka daŋŋe ki koko pi koŋo vino ma doŋ orwenyo woko;
kit yomcwiny ma yam gitye kwede doŋ ogik woko,
yomcwiny mo doŋ pe i lobo.
12Gaŋ doŋ giweko odoko obur,
dog cel bene gituro, ci giŋidowoko matitino.
13Bitimme kit meno i kin lurok ma gibedo i wi lobo,
bibedo calo yaa ma doŋ gipwono nyige woko,
nyo macalo olok ma doŋ gikoro nyige woko.
14Dano ilo dwangi malo kun giwero wer me yomcwiny;
woo ma gidaŋŋe kwede pi dit pa Rwot winnye wa yo tuŋ potoceŋ.
15Pi meno wun jo ma wutye wokceŋ, wumi deyo bot Rwot;
ki wun jo ma wubedo i dog nam, wumi deyo i nyiŋ Rwot me Icrael.
16Cakke ki i agikki piny wawinyo
dano giwero wer me pako Rwot,
ŋat Maleŋ deyone dit rom mene!
Ento an agamo ni, "Ajony likoŋ,
ajony likoŋ, can i wiya gira!
Pien jo ma luroro doŋ gutany woko ki lok rorogi i kom dano,
pi lok rorogi-ni omiyo gidoto dano marac twatwal."
17Lworo ki bur, ki owic,
bimakowu, wun jo ma wubedo i lobo,
18ŋat ma oriŋo woo ma bikelo lworo,
bipoto woko i bur;
ka ce okatti woko kii bur, ci bimoko i owic.
Pien polo doŋ oyabbe woko, acakki me te lobo bene, tye ka yeŋŋe.
19Lobo doŋ oballe woko,
lobo doŋ obar woko i dyere,
lobo oyeŋŋe matek twatwal.
20Lobo doŋ tagge calo lamero koŋo,
yeŋŋe calo ot aduc;
balle doŋ dwoŋ, onure woko,
orette woko piny ma pe dok twero a malo.
21I kare meno Rwot biketo can
i kom mony me polo, ki i polo kunnu,
ki i lobo kany, i kom luker me lobo.
22Gin ducu gibidoko lumabuc,
ka gicokogi woko kacel i but;
gibiloro wigi woko i ot mabuc,
ka doŋ gicako keto can i komgi ma noŋo doŋ koŋ kare okato malac.
23Olee bitwodo dwe woko,
lewic bene bimako cen;
pien Rwot me mony aye bibedo kabaka
i wi Cion, ki i Jerucalem,
binyuto deyone i nyim ludoŋone.